**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**«ԴԱՏԱԿԱՆ ԴԵՊԱՐՏԱՄԵՆՏՈՒՄ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Դատական դեպարտամենտում ծառայության մասին» 2018 թվականի հունիսի 13-ի ՀՕ-336-Ն օրենքը (այսուհետ` Օրենք) շարադրել հետևյալ խմբագրությամբ.

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ԲԱՐՁՐԱԳՈՒՅՆ ԴԱՏԱԿԱՆ ԽՈՐՀՐԴԻ ԱՇԽԱՏԱԿԱԶՄ՝ ԴԱՏԱԿԱՆ ԴԵՊԱՐՏԱՄԵՆՏՈՒՄ ԾԱՌԱՅՈՒԹՅԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան**

1. Սույն օրենքը կարգավորում է Բարձրագույն դատական խորհրդի աշխատակազմ՝ Դատական դեպարտամենտում դատական ծառայության և դատական կարգադրիչների ծառայության՝ որպես պետական ծառայության առանձին տեսակների առանձնահատկությունները, դրանց կազմակերպման և գործունեության հետ կապված հարաբերությունները։
2. Սույն օրենքը սահմանում է դատական ծառայողների և դատական կարգադրիչների կարգավիճակը, իրավական և սոցիալական երաշխիքները, ինչպես նաև կարգավորում է Բարձրագույն դատական խորհրդի աշխատակազմ՝ Դատական դեպարտամենտի ձևավորման և գործունեության հետ կապված այլ հարաբերությունները:
3. Բարձրագույն դատական խորհրդի աշխատակազմ՝ Դատական դեպարտամենտում դատական ծառայության և դատական կարգադրիչների ծառայության հետ կապված հարաբերությունները կարգավորվում են հանրային ծառայությունը կարգավորող օրենքներով, եթե «Հայաստանի Հանրապետության դատական օրենսգիրք» սահմանադրական օրենքով կամ սույն օրենքով այլ բան նախատեսված չէ:

**Հոդված 2. Բարձրագույն դատական խորհրդի աշխատակազմ՝ Դատական դեպարտամենտը**

1. Բարձրագույն դատական խորհրդի աշխատակազմ՝ Դատական դեպարտամենտը սույն օրենքի հիման վրա ձևավորված պետական մարմին է, որն ապահովում է սահմանադրական անկախ պետական մարմնի՝ Բարձրագույն դատական խորհրդի, Հայաստանի Հանրապետության դատարանների՝ բացառությամբ Սահմանադրական դատարանի (այսուհետ նաև՝ դատարաններ), դատավորների ընդհանուր ժողովի (այսուհետ նաև՝ Ընդհանուր ժողով) և նրա հանձնաժողովների գործունեությունը, ինչպես նաև օժանդակում է դատական իշխանության նշված մարմինների գործառույթների արդյունավետ իրականացմանը։
2. Բարձրագույն դատական խորհրդի աշխատակազմ՝ Դատական դեպարտամենտի կրճատ անվանումն է՝ Դատական դեպարտամենտ, որը հավասարապես կիրառելի է պաշտոնական բոլոր փաստաթղթերում։
3. Դատական դեպարտամենտի հիմնադիրը Հայաստանի Հանրապետությունն է՝ ի դեմս Բարձրագույն դատական խորհրդի:
4. Դատական դեպարտամենտը հանդիսանում է «Հայաստանի Հանրապետության դատական դեպարտամենտ» պետական կառավարչական հիմնարկի իրավահաջորդը։
5. Դատական դեպարտամենտն ապահովում է Բարձրագույն դատական խորհրդին, դատարաններին, Ընդհանուր ժողովին և նրա հանձնաժողովների գործունեության համար անհրաժեշտ անվտանգային միջավայրը, վարչական շենքերում՝ հասարակական կարգի և գույքի պահպանությունը, ինչպես նաև դատական իշխանության նշված մարմինների կողմից տրված անմիջապես կատարման ենթակա հանձնարարականների կատարումը:
6. Բարձրագույն դատական խորհրդի, ինչպես նաև Ընդհանուր ժողովի և նրա հանձնաժողովների գործունեությունը հիմնականում ապահովում են Դատական դեպարտամենտի կենտրոնական մարմնի կառուցվածքային ստորաբաժանումները, կառուցվածքային միավորները և պաշտոնատար անձինք:
7. Դատարանների գործունեությունը հիմնականում ապահովում են Դատական դեպարտամենտի առանձնացված ստորաբաժանումները, կառուցվածքային միավորները և պաշտոնատար անձինք:
8. Դատական դեպարտամենտի միջոցով ապահովվում է Բարձրագույն դատական խորհրդի, դատարանների, Ընդհանուր ժողովի և նրա հանձնաժողովների մասնակցությունը քաղաքացիական, գանձապետական համակարգի, գնումների, ֆինանսատնտեսական և այլ գույքային իրավահարաբերություններին:
9. Դատական դեպարտամենտի միջոցով ապահովվում է Բարձրագույն դատական խորհրդի, դատարանների, Ընդհանուր ժողովի և նրա հանձնաժողովների համագործակցությունը օտարերկրյա պետությունների, դրանց դատական համակարգի մարմինների և միջազգային կազմակերպությունների հետ:
10. Դատական դեպարտամենտի միջոցով ապահովվում է Բարձրագույն դատական խորհրդի, Ընդհանուր ժողովի և նրա հանձնաժողովների դատական ներկայացուցչությունը՝ դատարաններում քննության ենթակա գործերով։
11. Դատական դեպարտամենտը գործում է Բարձրագույն դատական խորհրդի որոշմամբ հաստատված կանոնադրության հիման վրա։
12. Դատական դեպարտամենտը ֆինանսավորվում է պետական բյուջեից: Դատական դեպարտամենտը կարող է նաև ֆինանսավորվել օրենքով չարգելված ֆինանսավորման այլ աղբյուրներից, ինչպես նաև ընդունել անհատույց տրամադրված գույքը:
13. Դատական դեպարտամենտն ունի կենտրոնական մարմնի կառուցվածքային և առանձնացված ստորաբաժանումներ, ինչպես նաև կառուցվածքային միավորներ, որոնք սահմանվում են սույն օրենքով և Դատական դեպարտամենտի կանոնադրությամբ: Դատական դեպարտամենտի կառուցվածքային միավորները կարող են գործել ինչպես կենտրոնական մարմնի կառուցվածքային, այնպես էլ առանձնացված ստորաբաժանումների կազմում:
14. Դատական դեպարտամենտի առանձնացված ստորաբաժանումներն են՝
15. դատարանների աշխատակազմերը,
16. դատական կարգադրիչների ծառայությունը:

Դատավորի աշխատակազմում ընդգրկված դատական ծառայողները հանդիսանում են համապատասխան դատարանի աշխատակազմի ծառայողներ:

1. Դատական դեպարտամենտի կենտրոնական մարմնի կառուցվածքային և առանձնացված ստորաբաժանումները կարող են ունենալ Հայաստանի Հանրապետության զինանշանի պատկերով և իրենց անվամբ կլոր կնիք, ձևաթղթեր, անհատականացման այլ միջոցներ:
2. Բյուջետային տարվա ընթացքում Դատական դեպարտամենտում անվանացանկի և/կամ հաստիքների քանակի և/կամ հաստիքացուցակի փոփոխությունները կատարվում են տվյալ տարվա բյուջետային միջոցների շրջանակում:

**Հոդված 3. Դատական դեպարտամենտի կառավարման և ղեկավարման մարմինները**

1. Դատական դեպարտամենտի կառավարման մարմիններն են Բարձրագույն դատական խորհուրդը և Բարձրագույն դատական խորհրդի նախագահը:
2. Բարձրագույն դատական խորհուրդը՝
3. հաստատում է Դատական դեպարտամենտի կանոնադրությունը և իրականացնում հիմնադրի բոլոր լիազորությունները,
4. հաստատում է Դատական դեպարտամենտի կառուցվածքը,
5. հաստատում է Դատական դեպարտամենտում պաշտոնների անվանացանկը,
6. հաստատում է Դատական դեպարտամենտում հաստիքների քանակը,
7. հաստատում է Դատական դեպարտամենտում պաշտոնների անձնագրերը,
8. հաստատում է Դատական դեպարտամենտի կենտրոնական մարմնի և առանձնացված ստորաբաժանումների կողմից օգտագործվող կնիքների և ձևաթղթերի նկարագրությունը և տեսակները,
9. սահմանում է Դատական դեպարտամենտի ներքին աշխատանքային կարգապահության կանոնները,
10. սահմանում է Դատական դեպարտամենտում ծառայողական քննություն անցկացնելու կարգը,
11. սահմանում է դատական ծառայության և դատական կարգադրիչների ծառայության թափուր պաշտոնները համալրելու մրցութային կարգը և մրցութային գործընթացի մանրամասները,
12. սահմանում է դատական ծառայողի և դատական կարգադրիչի գործունեության (կատարողականի) գնահատման կարգը և գործունեության բնութագրի չափանիշներն ու ձևը,
13. սահմանում է դատական ծառայողի և դատական կարգադրիչի վերապատրաստման (ատեստավորման), ինչպես նաև դատական կարգադրիչի հատուկ ուսուցում անցնելու կարգը,
14. սահմանում է դատական ծառայողի, դատական կարգադրիչի և այլ աշխատակիցների անձնական գործերի վարման կարգը,
15. սահմանում է դատական ծառայողին, դատական կարգադրիչին և այլ աշխատակիցներին տրվող վկայականների միասնական նմուշները, դրանց տրամադրման կարգը,
16. սահմանում է դատական կարգադրիչի ֆիզիկական ուժի, հատուկ միջոցների և զենքի գործադրման անհրաժեշտություն առաջացնող իրադրություններում գործելու և առաջին օգնություն ցույց տալու հմտությունը որոշող ստուգումներ անցնելու կարգը,
17. սահմանում է դատական կարգադրիչին հատուկ միջոցներ հատկացնելու և դրանք պահպանելու կարգը,
18. սահմանում է դատական կարգադրիչի համազգեստը հատկացնելու և կրելու կարգը,
19. սահմանում է դատական ծառայողին և դատական կարգադրիչին որպես պարգև շնորհվող պատվոգրերի, ինչպես նաև դատական կարգադրիչին որպես պարգև շնորհվող կրծքանշանի նկարագրությունը և տեսակները,
20. պաշտոնի նշանակում, պաշտոնից ազատում է Դատական դեպարտամենտի ղեկավարին,
21. Դատական դեպարտամենտին տալիս է կատարման համար պարտադիր ցուցումներ և հանձնարարականներ,
22. իրականացնում է «Հայաստանի Հանրապետության դատական օրենսգիրք» սահմանադրական օրենքով կամ սույն օրենքով սահմանված այլ լիազորություններ:
23. Բարձրագույն դատական խորհրդի նախագահը՝
24. հաստատում է Դատական դեպարտամենտի հաստիքացուցակը,
25. Դատական դեպարտամենտի ղեկավարին տալիս է կատարման համար պարտադիր ցուցումներ և հանձնարարականներ,
26. Դատական դեպարտամենտի ղեկավարին տրամադրում է արձակուրդ, նրա նկատմամբ կիրառում խրախուսանքի միջոցներ,
27. պաշտոնի նշանակում, պաշտոնից ազատում է Դատական դեպարտամենտի կենտրոնական մարմնի կառուցվածքային և առանձնացված ստորաբաժանումների՝ դատարանների աշխատակազմերի ղեկավարներին, ներքին աուդիտորներին, կիրառում խրախուսանքի կամ կարգապահական տույժի միջոցներ,
28. պաշտոնի նշանակում, պաշտոնից ազատում է Դատական դեպարտամենտի ղեկավարի տեղակալներին, ինչպես նաև առանձնացված ստորաբաժանում՝ դատական կարգադրիչների ծառայության պետին և նրա տեղակալներին, կիրառում խրախուսանքի կամ կարգապահական տույժի միջոցներ,
29. իրավասու է դիմելու Հանրապետության նախագահին՝ Դատական դեպարտամենտի դատական ծառայողներին բարձրագույն դասային աստիճաններ շնորհելու կամ դասային աստիճանն իջեցնելու կամ դասային աստիճանից զրկելու վերաբերյալ միջնորդությամբ,
30. իրավասու է դիմելու Վարչապետին՝ Դատական դեպարտամենտի դատական կարգադրիչների ծառայության բարձրագույն պաշտոնի՝ արդարադատության գեներալ-մայորի կոչում շնորհելու կամ կոչումն իջեցնելու կամ կոչումից զրկելու վերաբերյալ առաջարկությամբ,
31. իրականացնում է կառավարման այլ լիազորություններ:
32. Դատարանի նախագահը դատարանի բնականոն գործունեության ապահովման լիազորությունների շրջանակներում՝
33. կառավարում և վերահսկում է Դատական դեպարտամենտի տվյալ դատարանում գործող ստորաբաժանումների գործունեությունը,
34. Դատական դեպարտամենտի տվյալ դատարանում գործող ստորաբաժանումներին տալիս է պարտադիր կատարման ենթակա ցուցումներ և հանձնարարականներ,
35. կարող է դիմել Բարձրագույն դատական խորհրդին և Բարձրագույն դատական խորհրդի նախագահին:
36. Դատական դեպարտամենտի ընդհանուր ղեկավարումն իրականացնում է Դատական դեպարտամենտի ղեկավարը: Դատական դեպարտամենտի առանձնացված ստորաբաժանումների ղեկավարման լիազորությունները սահմանվում են Դատական դեպարտամենտի կանոնադրությամբ:
37. Դատական դեպարտամենտի ղեկավարի տեղակալներն ապահովում են իրենց վերապահված, ինչպես նաև Դատական դեպարտամենտի ղեկավարի կողմից հանձնարարված ոլորտներում Դատական դեպարտամենտի առանձին գործառույթների և դրանք իրականացնող ստորաբաժանումների գործունեության ընթացիկ ղեկավարումը և/կամ համակարգումը:
38. Դատական դեպարտամենտի ղեկավարի բացակայության դեպքում Բարձրագույն դատական խորհրդի արձանագրային որոշմամբ Դատական դեպարտամենտի ղեկավարի պարտականությունները կատարում է տեղակալներից մեկը:
39. Դատական դեպարտամենտում հայեցողական պաշտոններ զբաղեցնող անձինք են՝ Բարձրագույն դատական խորհրդի նախագահի խորհրդականը, օգնականը, Բարձրագույն դատական խորհրդի անդամի օգնականը, որոնց անմիջական ղեկավարումն իրականացնում են համապատասխանաբար Բարձրագույն դատական խորհրդի նախագահը և Բարձրագույն դատական խորհրդի անդամը:
40. Բարձրագույն դատական խորհրդի նախագահի խորհրդականին և օգնականին պաշտոնի նշանակում, պաշտոնից ազատում, տրամադրում է արձակուրդ, ինչպես նաև խրախուսանքի կամ կարգապահական տույժի միջոցներ է կիրառում Բարձրագույն դատական խորհրդի նախագահը:
41. Բարձրագույն դատական խորհրդի անդամի օգնականին պաշտոնի նշանակում, պաշտոնից ազատում, տրամադրում է արձակուրդ, ինչպես նաև խրախուսանքի կամ կարգապահական տույժի միջոցներ է կիրառում Բարձրագույն դատական խորհրդի նախագահը՝ Բարձրագույն դատական խորհրդի անդամի կողմից ներկայացված համապատասխան միջնորդության հիման վրա:

**Հոդված 4. Դատական դեպարտամենտում իրականացվող ծառայությունների տեսակները**

1. Դատական դեպարտամենտում իրականացվող ծառայություններն են՝ դատական ծառայությունը և դատական կարգադրիչների ծառայությունը:
2. Դատական դեպարտամենտում հայեցողական պաշտոններ զբաղեցնող անձինք համարվում են Դատական դեպարտամենտի աշխատողներ, և նրանց վրա տարածվում են դատական ծառայողների վարքագծի համար սույն օրենքով նախատեսված սահմանափակումներն այնքանով, որքանով դրանք իրենց էությամբ կիրառելի են նրանց նկատմամբ:
3. Դատական դեպարտամենտում քաղաքացիական աշխատանք կատարող անձինք համարվում են Դատական դեպարտամենտի աշխատողներ և նրանց վրա տարածվում են դատական ծառայողների վարքագծի համար սույն օրենքով նախատեսված սահմանափակումներն այնքանով, որքանով դրանք իրենց էությամբ կիրառելի են նրանց նկատմամբ:
4. Դատական դեպարտամենտում տեխնիկական սպասարկում և պայմանագրային հիմունքներով առանձին այլ խնդիրներ ու գործառույթներ իրականացնող անձինք համարվում են Դատական դեպարտամենտի աշխատողներ և նրանց վրա տարածվում են դատական ծառայողների վարքագծի համար սույն օրենքով նախատեսված սահմանափակումներն այնքանով, որքանով դրանք իրենց էությամբ կիրառելի են նրանց նկատմամբ:
5. Դատական դեպարտամենտի հետ ժամկետային աշխատանքային պայմանագրերի հիման վրա աշխատանք կատարող անձանց վրա տարածվում են դատական ծառայողների վարքագծի համար սույն օրենքով նախատեսված սահմանափակումներն այնքանով, որքանով դրանք իրենց էությամբ կիրառելի են նրանց նկատմամբ:

**Հոդված 5. Դատական դեպարտամենտի գործառույթները**

1. Դատական դեպարտամենտը՝
2. իրականացնում է կադրային քաղաքականությունը, ֆինանսաբյուջետային, նյութատեխնիկական և այլ բնույթի միջոցառումներ՝ ուղղված դատական իշխանության մարմինների և պաշտոնատար անձանց արդյունավետ գործունեության համար պայմանների ստեղծմանը,
3. նախապատրաստում և Բարձրագույն դատական խորհրդի հաստատմանն է ներկայացնում Բարձրագույն դատական խորհրդի և դատարանների միջնաժամկետ ծախսերի ծրագիրը և բյուջետային հայտի նախագիծը,
4. իրականացնում է Բարձրագույն դատական խորհրդի, դատարանների, Ընդհանուր ժողովի և նրա հանձնաժողովների նյութատեխնիկական ապահովումը,
5. իրականացնում է Դատական դեպարտամենտի նյութատեխնիկական ապահովումը,
6. կազմում և վարում է Բարձրագույն դատական խորհրդի անդամների, դատավորների և Դատական դեպարտամենտում ծառայություն իրականացնող և աշխատող այլ անձանց անձնական գործերը,
7. ապահովում է Բարձրագույն դատական խորհրդի, ինչպես նաև Ընդհանուր ժողովի և նրա հանձնաժողովների նիստերի բնականոն ընթացքը,
8. օժանդակում է Բարձրագույն դատական խորհրդի որոշումների նախագծերի կազմմանը,
9. օժանդակում է դատարանների կողմից կայացվող դատական ակտերի նախագծերի կազմմանը,
10. ապահովում է դատական իշխանության պաշտոնական կայքի բնականոն աշխատանքը, սպասարկումն ու դրանում զետեղվող տեղեկատվության ամբողջականությունը, ինչպես նաև դատարաններում գործերի բաշխման համակարգչային ծրագրի գործարկումը, սպասարկումը, ծրագրի բնականոն աշխատանքն ու պարբերաբար կատարելագործումը,
11. ապահովում է Դատական դեպարտամենտում շարունակաբար ներդրվող բարձր տեխնոլոգիաների կիրառումը,
12. վերլուծում և ամփոփում է դատական պրակտիկան, իրականացնում է մշտադիտարկում,
13. ապահովում է դատական վիճակագրության հավաքումը, վարումը, տրամադրումը Բարձրագույն դատական խորհրդին և դատարաններին, ինչպես նաև դատական իշխանության պաշտոնական կայքում դատական վիճակագրության և այլ տվյալների հրապարակումը,
14. ապահովում է իրավական ակտերի նախագծերի, իրավական բնույթի այլ փաստաթղթերի կազմումը, իրավական ակտերի նախագծերի վերաբերյալ փորձաքննության իրականացումը և համապատասխան եզրակացության տրամադրումը,
15. ապահովում է դատավորների թեկնածուների հավակնորդների, դատավորների թեկնածուների, ներառյալ՝ առաջխաղացման կարգով նշանակման ենթակա դատավորների թեկնածուների ցուցակների կազմման և հաստատման գործընթացում Բարձրագույն դատական խորհրդի լիազորությունների իրականացումը,
16. ապահովում է առաջին ատյանի դատարանների դատավորների և դատարանի նախագահների, վերաքննիչ և Վճռաբեկ դատարանների դատավորների, վերաքննիչ դատարանների նախագահների, Վճռաբեկ դատարանի պալատների նախագահների նշանակման, ինչպես նաև Վճռաբեկ դատարանի նախագահի ընտրության գործընթացում Բարձրագույն դատական խորհրդի լիազորությունների իրականացումը.
17. վարում է Դատական դեպարտամենտի հաշվապահական հաշվառումը,
18. ունի ինքնուրույն հաշվեկշիռ, ամրացված գույք և իր իրավասության սահմաններում Հայաստանի Հանրապետության անունից կարող է ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող,
19. ապահովում է Դատական դեպարտամենտի ներքին աուդիտի աշխատանքները,
20. կազմակերպում և անցկացնում է դատական ծառայության և դատական կարգադրիչների ծառայության պաշտոններում մրցութային կարգով համալրման գործընթացը,
21. վարում է դատական ծառայողների կադրերի ռեզերվը,
22. ապահովում է Բարձրագույն դատական խորհրդի շենքում՝ Բարձրագույն դատական խորհրդի անդամի և այլ անձանց, դատարանի շենքում՝ դատավորի, դատավարության մասնակիցների և այլ անձանց կյանքի, առողջության և արժանապատվության, իրավունքների ու ազատությունների պաշտպանությունը հանցավոր և հակաիրավական այլ ոտնձգություններից,
23. ապահովում է Բարձրագույն դատական խորհրդի շենքում և դատարաններում հասարակական կարգի պահպանումը և անվտանգությունը,
24. ապահովում է Բարձրագույն դատական խորհրդի անդամի և դատավորի՝ տեղում անմիջական կատարման ենթակա կարգադրությունների կատարումը,
25. պահպանում է Բարձրագույն դատական խորհրդի, դատարանների գույքը, ինչպես նաև վարչական շենքերը և դրանց սպասարկման տարածքները,
26. համակարգում է դատական իշխանությանն առնչվող արտաքին ոլորտին վերաբերող, Հայաստանի Հանրապետության միջազգային պայմանագրերով նախատեսված աշխատանքները,
27. ապահովում է համագործակցությունը պետական և տեղական ինքնակառավարման մարմինների, ինչպես նաև ոչ պետական կազմակերպությունների հետ,
28. ապահովում է օտարերկրյա դատական մարմինների և պաշտոնատար անձանց, ինչպես նաև միջազգային կազմակերպությունների հետ Հայաստանի Հանրապետության դատական իշխանության համագործակցությունը,
29. ապահովում է Հայաստանի Հանրապետության դատական իշխանության ներկայացուցչությունն արտաքին հարաբերություններում և կազմակերպում է Հայաստանի Հանրապետության դատական իշխանության ներկայացուցիչների արտասահմանյան այցերի հետ կապված աշխատանքները, արարողակարգային միջոցառումները և պատրաստում է անհրաժեշտ տեղեկատվությունը,
30. կազմակերպում է դատական ծառայողների և դատական կարգադրիչների գործունեության (կատարողականի) գնահատման, վերապատրաստման (ատեստավորման), ինչպես նաև դատական կարգադրիչի հատուկ ուսուցման գործընթացը:
31. Դատական դեպարտամենտի կանոնադրությամբ կարող են սահմանվել նաև այլ գործառույթներ:

**Հոդված 6. Դատական դեպարտամենտի ղեկավարը**

1. Դատական դեպարտամենտի ղեկավարի պաշտոնը վարչական պաշտոն է:
2. Դատական դեպարտամենտի ղեկավարի լիազորությունները սահմանվում են սույն օրենքով, այլ օրենքներով, Դատական դեպարտամենտի կանոնադրությամբ, Բարձրագույն դատական խորհրդի որոշումներով և այլ իրավական ակտերով:
3. Դատական դեպարտամենտի ղեկավարը նշանակվում է Բարձրագույն դատական խորհրդի կողմից, առանց մրցույթի, հինգ տարի ժամկետով, կրկին նշանակվելու հնարավորությամբ:
4. Դատական դեպարտամենտի ղեկավարի պաշտոնում կարող է նշանակվել 28-60 տարեկան, ընտրական իրավունք ունեցող այն անձը, ով՝
5. ունի միայն Հայաստանի Հանրապետության քաղաքացիություն,
6. Հայաստանի Հանրապետությունում ստացել է իրավագիտության բակալավրի և իրավագիտության մագիստրոսի որակավորման աստիճան կամ դիպլոմավորված մասնագետի բարձրագույն իրավաբանական կրթության որակավորման աստիճան կամ համապատասխան աստիճան է ձեռք բերել օտարերկրյա պետությունում, որի ճանաչումն ու համարժեքության հաստատումը Հայաստանի Հանրապետությունում իրականացվել են օրենքով սահմանված կարգով,
7. ունի անգլերեն, ռուսերեն և ֆրանսերեն լեզուներից առնվազն մեկի` ստանդարտացված թեստային համակարգերով ստուգվող լեզվական գիտելիքների` Բարձրագույն դատական խորհրդի կողմից դատավորի համար սահմանված համապատասխան մակարդակի իմացություն,
8. ունի առնվազն հինգ տարվա մասնագիտական աշխատանքի փորձառություն:
9. Դատական դեպարտամենտի ղեկավար չի կարող նշանակվել այն անձը՝
10. ով դատապարտվել է դիտավորյալ հանցագործության համար կամ ազատությունից զրկելու հետ կապված պատիժ է կրել` անկախ դատվածությունը մարված կամ հանված լինելու հանգամանքից,
11. ով չի անցել պարտադիր զինվորական ծառայություն կամ այլընտրանքային ծառայություն կամ օրենքով նախատեսված կարգով չի ազատվել պարտադիր զինվորական ծառայությունից (եթե անձն արական սեռի է),
12. ով դատարանի՝ օրինական ուժի մեջ մտած վճռով ճանաչված է անգործունակ, սահմանափակ գործունակ, անհայտ բացակայող կամ սնանկ, և սնանկության վարույթը չի ավարտվել,
13. ում նկատմամբ հարուցված է քրեական հետապնդում:
14. Դատական դեպարտամենտի ղեկավարը՝
15. տնօրինում է Դատական դեպարտամենտին ամրացված պետական գույքը,
16. իր իրավասության սահմաններում առանց լիազորագրի հանդես է գալիս Հայաստանի Հանրապետության անունից և ներկայացնում նրա շահերը, կնքում է գործարքներ, ինչպես նաև իր իրավասությանը վերապահված հարցերով տալիս է լիազորագրեր, այդ թվում` վերալիազորման իրավունքով,
17. Բարձրագույն դատական խորհրդի հաստատմանն է ներկայացնում դատական ծառայության և դատական կարգադրիչների ծառայության պաշտոնների անվանացանկը և պաշտոնների անձնագրերը, ինչպես նաև Դատական դեպարտամենտի հաստիքների քանակը,
18. Բարձրագույն դատական խորհրդի նախագահի հաստատմանն է ներկայացնում Դատական դեպարտամենտի հաստիքացուցակը,
19. ապահովում է սույն օրենքի, այլ օրենքների և իրավական ակտերի պահանջների կատարումը,
20. համակարգում և վերահսկում է Դատական դեպարտամենտի կենտրոնական մարմնում և առանձնացված ստորաբաժանումներում դատական ծառայությունը և դատական կարգադրիչների ծառայությունը,
21. նշանակում է ծառայողական քննություններ կամ դադարեցնում դրանք, փոփոխում է ծառայողական քննություն կատարողին,
22. ծառայողական քննության ժամանակահատվածում կարող է ժամանակավորապես կասեցնել իր կողմից պաշտոնի նշանակված դատական ծառայողի կամ դատական կարգադրիչի լիազորությունները,
23. պաշտոնի նշանակում, պաշտոնից ազատում է Դատական դեպարտամենտի կենտրոնական մարմնի և առանձնացված ստորաբաժանումների՝ դատարանների աշխատակազմերի դատական ծառայողներին և Բարձրագույն դատական խորհրդի նախագահի կողմից չնշանակվող դատական ծառայողներին, ինչպես նաև Դատական դեպարտամենտի կենտրոնական մարմնի քաղաքացիական աշխատանք կատարող և տեխնիկական սպասարկում իրականացնող աշխատողներին, նրանց նկատմամբ կիրառում խրախուսանքի կամ կարգապահական տույժի միջոցներ,
24. դատական կարգադրիչների ծառայության պետի առաջարկությամբ՝ պաշտոնի նշանակում, պաշտոնից ազատում է Դատական դեպարտամենտի առանձնացված ստորաբաժանում՝ դատական կարգադրիչների ծառայության դատական ծառայողներին, ինչպես նաև դատական կարգադրիչների ծառայության գլխավոր խմբի պաշտոններ զբաղեցնող դատական կարգադրիչներին, նրանց նկատմամբ կիրառում խրախուսանքի կամ կարգապահական տույժի միջոցներ,
25. իր կողմից պաշտոնի նշանակված դատական ծառայողներին շնորհում է դատական ծառայության դասային աստիճաններ,
26. իր կողմից պաշտոնի նշանակված դատական կարգադրիչներին շնորհում է կոչումներ,
27. Դատական դեպարտամենտի՝ իր կողմից պաշտոնի նշանակված դատական ծառայողներին, դատական կարգադրիչներին, ինչպես նաև Դատական դեպարտամենտի կենտրոնական մարմնի այլ աշխատակիցներին օրենքով սահմանված կարգով տրամադրում է արձակուրդ,
28. Բարձրագույն դատական խորհրդի նախագահի կողմից պաշտոնի նշանակված դատական ծառայողներին և դատական կարգադրիչներին օրենքով սահմանված կարգով տրամադրում է արձակուրդ,
29. գրավոր առաջարկություն է ներկայացնում Բարձրագույն դատական խորհրդի նախագահին՝ վերջինիս կողմից պաշտոնի նշանակված դատական ծառայողներին և դատական կարգադրիչներին խրախուսանքի կամ կարգապահական տույժի միջոցներ կիրառելու վերաբերյալ,
30. որոշում է կայացնում դատական ծառայության և դատական կարգադրիչների ծառայության թափուր պաշտոն զբաղեցնելու համար մրցույթ անցկացնելու մասին,
31. արձակում է հրամաններ, տալիս է կարգադրություններ և ցուցումներ, վերահսկում և ստուգում է դրանց կատարումը,
32. Բարձրագույն դատական խորհրդին է ներկայացնում Դատական դեպարտամենտի գործունեության տարեկան հաշվետվությունը,
33. Բարձրագույն դատական խորհրդի նախագահի հանձնարարությամբ Ազգային ժողովում ներկայացնում է Բարձրագույն դատական խորհրդի և դատարանների միջնաժամկետ ծախսերի ծրագրի և բյուջետային հայտի վերաբերյալ Բարձրագույն դատական խորհրդի դիրքորոշումը,
34. պարբերաբար վերլուծում է Դատական դեպարտամենտի գործունեությունը, բացահայտում հրատապ հարցերը, գնահատում կարիքները, դրանց հիման վրա մշակում և Բարձրագույն դատական խորհուրդ է ներկայացնում համապատասխան առաջարկություններ,
35. պետական մարմիններից և պաշտոնատար անձանցից պահանջում և ստանում է իր իրավասությանը վերաբերող անհրաժեշտ տեղեկություններ և նյութեր,
36. կազմավորում է աշխատանքային խմբեր,
37. իրականացնում է օրենքով և Դատական դեպարտամենտի կանոնադրությամբ նախատեսված այլ գործառույթներ:
38. Դատական դեպարտամենտի ղեկավարի լիազորությունները կարող են դադարեցվել Բարձրագույն դատական խորհրդի որոշմամբ` Բարձրագույն դատական խորհրդի նախագահի կամ խորհրդի առնվազն երեք անդամների առաջարկությամբ:

**ԳԼՈՒԽ 2**

**ԴԱՏԱԿԱՆ ԾԱՌԱՅՈՒԹՅՈՒՆԸ**

**Հոդված 7. Դատական ծառայությունը**

1. Դատական ծառայությունն օրենքով Բարձրագույն դատական խորհրդին, դատարաններին, Ընդհանուր ժողովին և նրա հանձնաժողովներին, ինչպես նաև դատական իշխանության մարմինների պաշտոնատար անձանց վերապահված լիազորությունների ու գործառույթների լիարժեք և արդյունավետ իրականացումն ապահովելու նպատակով իրականացվող մասնագիտական գործունեությունն է: Դատական ծառայությունը Հայաստանի Հանրապետության օրենսդրությամբ սահմանված պետական ծառայության մասն է և պետական ծառայության տեսակ է հանդիսանում։
2. Դատական ծառայությունն իրականացվում է Դատական դեպարտամենտի կենտրոնական մարմնի կառուցվածքային և առանձնացված ստորաբաժանումներում, ինչպես նաև կառուցվածքային միավորներում:

**Հոդված 8. Դատական ծառայության կառավարման և ղեկավարման մարմինները**

1. Դատական ծառայության կառավարման մարմիններն են Բարձրագույն դատական խորհուրդը և Բարձրագույն դատական խորհրդի նախագահը:
2. Դատական ծառայության ղեկավարման մարմինը Դատական դեպարտամենտի ղեկավարն է, որն ապահովում է դատական ծառայության իրականացումը:
3. Դատական ծառայության ղեկավարման լիազորություններով են օժտված նաև Դատական դեպարտամենտի ղեկավարի տեղակալները, Դատական դեպարտամենտի կենտրոնական մարմնի կառուցվածքային ստորաբաժանումների և առանձնացված ստորաբաժանումների՝ դատարանների աշխատակազմերի ղեկավարները, ինչպես նաև նշված ստորաբաժանումների կազմում և Դատական դեպարտամենտի առանձնացված ստորաբաժանում՝ դատական կարգադրիչների ծառայության կազմում գործող կառուցվածքային միավորների ղեկավարները։ Նշված պաշտոնատար անձանց վրա տարածվում են սույն օրենքի 6-րդ հոդվածի 5-րդ մասով սահմանված սահմանափակումները, ինչպես նաև վերջիններիս պաշտոնների անձնագրերով կարող են նախատեսվել այլ սահմանափակումներ:

**Հոդված 9. Դատական ծառայության առանձնահատկությունները**

1. Դատական ծառայությունն իրականացվում է ինչպես դատական իշխանության մարմիններին անմիջականորեն օժանդակող, այնպես էլ ոչ անմիջականորեն օժանդակող դատական ծառայության պաշտոններում պաշտոնավարելու միջոցով:
2. Դատավորին անմիջականորեն օժանդակող և դատավորի աշխատակազմում գործունեություն իրականացնող դատական ծառայողներն են՝
3. առաջին ատյանի և վերաքննիչ դատարանի դատավորի օգնականը և դատավորի գործավարը,
4. Վճռաբեկ դատարանի պալատի դատավորի օգնականները:
5. Առաջին ատյանի, վերաքննիչ և Վճռաբեկ դատարանների աշխատակազմերում գործունեություն իրականացնող, սակայն դատավորի աշխատակազմում չընդգրկված դատական նիստերի քարտուղարները հանդիսանում են դատավորին անմիջականորեն օժանդակող դատական ծառայողներ:
6. Դատավորը կամ Դատական դեպարտամենտի կանոնադրությամբ սահմանված դեպքերում՝ տվյալ դատարանի աշխատակազմի ղեկավարը կարող են միջնորդել Դատական դեպարտամենտի ղեկավարին՝ դատավորի օգնականի կամ դատավորի գործավարի կամ դատական նիստերի քարտուղարի նկատմամբ խրախուսանքի կամ կարգապահական տույժի միջոցներ կիրառելու համար։ Վերաքննիչ և Վճռաբեկ դատարաններում դատական նիստերի քարտուղարի նկատմամբ խրախուսանքի կամ կարգապահական տույժի միջոցներ կիրառելու համար միջնորդություն կարող է ներկայացնել դատարանի աշխատակազմի ղեկավարը:
7. Դատական դեպարտամենտի առանձնացված ստորաբաժանում՝ դատարանի աշխատակազմի ղեկավարը օժանդակում է դատարանի նախագահին տվյալ դատարանի բնականոն գործունեությունն ապահովելու գործում։
8. Դատարանի աշխատակազմի ղեկավարը ղեկավարում, համակարգում և կազմակերպում է տվյալ դատարանում, այդ թվում՝ դատարանի նստավայրում դատական ծառայության և տվյալ դատարանի աշխատակազմում տեխնիկական սպասարկում իրականացնող աշխատակիցների կողմից աշխատանքների իրականացումը, նշանակում և ազատում է տվյալ դատարանում տեխնիկական սպասարկում իրականացնող աշխատակիցներին, ինչպես նաև՝ տրամադրում արձակուրդ։
9. Դատարանի աշխատակազմի գործառույթները և Դատարանի աշխատակազմի ղեկավարի լիազորությունները սահմանվում են սույն օրենքով և Դատական դեպարտամենտի կանոնադրությամբ:

**Հոդված 10. Դատական ծառայության պաշտոնները**

1. Դատական ծառայության պաշտոնը սույն օրենքով սահմանված կարգով Բարձրագույն դատական խորհրդի կողմից հաստատված պաշտոնների անվանացանկով նախատեսված դատական ծառայության պաշտոն է:
2. Դատական ծառայության պաշտոնները դասակարգվում են ըստ խմբերի և ենթախմբերի՝ ելնելով այդ պաշտոնները զբաղեցնող անձանց աշխատանքի կազմակերպման և ղեկավարման պատասխանատվության, խնդիրների բարդության, որոշումներ կայացնելու լիազորությունների, շփումների և ներկայացուցչության, ինչպես նաև գիտելիքների և հմտությունների անհրաժեշտ մակարդակից:
3. Դատական ծառայության պաշտոնները դասակարգվում են ըստ հետևյալ խմբերի.
4. դատական ծառայության բարձրագույն պաշտոններ,
5. դատական ծառայության գլխավոր պաշտոններ,
6. դատական ծառայության առաջատար պաշտոններ,
7. դատական ծառայության կրտսեր պաշտոններ:
8. Յուրաքանչյուր խմբի դատական ծառայության պաշտոնները դասակարգվում են 1-ին և 2-րդ ենթախմբերի:
9. Դատական ծառայության պաշտոնների խմբերում 1-ին ենթախումբը տվյալ խմբի բարձրագույն ենթախումբն է:
10. Դատական ծառայության պաշտոնների անվանացանկով նախատեսված որևէ պաշտոն զբաղեցնող անձը համարվում է դատական ծառայող:

**Հոդված 11. Դատականծառայության դասային աստիճանները**

1. Դատական ծառայողներին շնորհվում են հետևյալ դասային աստիճանները.
2. դատական ծառայության բարձրագույն պաշտոններ զբաղեցնող դատական ծառայողներին` Հայաստանի Հանրապետության դատական ծառայության 1-ին և 2-րդ դասի պետական խորհրդականի դասային աստիճաններ,
3. դատական ծառայության գլխավոր պաշտոններ զբաղեցնող դատական ծառայողներին` Հայաստանի Հանրապետության դատական ծառայության 1-ին և 2-րդ դասի խորհրդականի դասային աստիճաններ, ինչպես նաև 2-րդ դասի պետական խորհրդականի դասային աստիճան,
4. դատական ծառայության առաջատար պաշտոններ զբաղեցնող դատական ծառայողներին` Հայաստանի Հանրապետության դատական ծառայության 1-ին և 2-րդ դասի առաջատար ծառայողի դասային աստիճաններ, ինչպես նաև 2-րդ դասի խորհրդականի դասային աստիճան,
5. դատական ծառայության կրտսեր պաշտոններ զբաղեցնող դատական ծառայողներին` Հայաստանի Հանրապետության դատական ծառայության 1-ին և 2-րդ դասի կրտսեր ծառայողի դասային աստիճաններ, ինչպես նաև 2-րդ դասի առաջատար ծառայողի դասային աստիճան:
6. Դատական ծառայության պետական խորհրդականի դասային աստիճանները շնորհում, դասային աստիճանն իջեցնում, ինչպես նաև դասային աստիճանից զրկում է Հանրապետության նախագահը` Բարձրագույն դատական խորհրդի նախագահի միջնորդությամբ:
7. Դատական ծառայության մյուս դասային աստիճանները շնորհում, դասային աստիճանն իջեցնում, ինչպես նաև դասային աստիճանից զրկում է Դատական դեպարտամենտի ղեկավարը:
8. Սույն օրենքով սահմանված կարգով դատական ծառայության պաշտոնի նշանակման հետ միաժամանակ դատական ծառայողին շնորհվում է դատական ծառայության համապատասխան դասային աստիճան, բացառությամբ՝ դատական ծառայության 1-ին և 2-րդ դասի պետական խորհրդականի դասային աստիճանի և/կամ եթե նա չունի դատական կամ պետական ծառայության ավելի բարձր դասային աստիճան: Տվյալ դեպքում անձը պահպանում է իր ավելի բարձր դասային աստիճանը:
9. Դատական ծառայողին իր զբաղեցրած պաշտոնի ենթախմբին համապատասխանող դասային աստիճանից մեկ աստիճանով ավելի բարձր դասային աստիճան, բացառությամբ դատական ծառայության բարձրագույն խմբի պաշտոնների, կարող է շնորհվել սույն օրենքով սահմանված կարգով գործունեության կատարողականի գնահատման արդյունքում:
10. Դատական ծառայության պաշտոն առաջին անգամ զբաղեցնող անձին դատական ծառայության համապատասխան դասային աստիճան շնորհվում է սույն օրենքով նախատեսված փորձաշրջանի ավարտից հետո:
11. Դատական ծառայողների դասային աստիճանները պահպանվում են պաշտոնից ազատվելիս, պետական ծառայության այլ պաշտոնի տեղափոխվելիս, այդ թվում` նաև դատական ծառայության համակարգում:
12. Դատական ծառայության դասային աստիճանն իջեցվում է մեկ աստիճանով Դատական դեպարտամենտի ղեկավարի կողմից՝ որպես ծառայողական քննության արդյունքներով կարգապահական տույժի տեսակ, բացառությամբ դատական ծառայության 1-ին և 2-րդ դասի պետական խորհրդականի դասային աստիճանների: Դատական ծառայության 1-ին և 2-րդ դասի պետական խորհրդականի դասային աստիճանների իջեցման հարցը լուծում է Բարձրագույն դատական խորհրդի նախագահը։
13. Դատական ծառայողը դատական ծառայության դասային աստիճանից զրկվում է սույն օրենքի 28-րդ հոդվածի 1-ին մասի 5-9-րդ կետերով նախատեսված հիմքերով պաշտոնից ազատվելու դեպքերում:

**Հոդված 12. Դատական ծառայության պաշտոնների անվանացանկը, հաստիքների քանակը և հաստիքացուցակը**

1. Դատական ծառայության պաշտոնների անվանացանկի, հաստիքների քանակի և հաստիքացուցակի փոփոխություններն իրականացվում են Դատական դեպարտամենտի ղեկավարի առաջարկությամբ:
2. Դատական դեպարտամենտի կենտրոնական մարմնի կառուցվածքային և առանձնացված ստորաբաժանումների ղեկավարները կարող են Դատական դեպարտամենտի ղեկավարին ներկայացնել առաջարկություններ՝ դատական ծառայության պաշտոնների անվանացանկում, հաստիքների քանակում և հաստիքացուցակում փոփոխություններ կատարելու վերաբերյալ:

**Հոդված 13. Դատական ծառայության պաշտոնի անձնագիրը**

1. Դատական ծառայության պաշտոնի անձնագիրը փաստաթուղթ է, որը սահմանում է այդ պաշտոնը զբաղեցնող ծառայողի գործառույթները, նրա պաշտոնական իրավունքներն ու պարտականությունները, շփումներն ու ներկայացուցչությունը, տվյալ պաշտոնը զբաղեցնելու համար մասնագիտական գիտելիքների, կարողությունների ու աշխատանքային հմտությունների, ինչպես նաև դատական ծառայության համապատասխան փորձի պահանջները:
2. Դատական ծառայության պաշտոնների անձնագրերը հաստատում է Բարձրագույն դատական խորհուրդը: Դատական ծառայության պաշտոնների անձնագրերի նախագծերը Բարձրագույն դատական խորհրդի հաստատմանն է ներկայացնում Դատական դեպարտամենտի ղեկավարը:
3. Դատական ծառայության պաշտոնների անձնագրերը պետք է առնվազն ներառեն սույն հոդվածի 4-րդ, 5-րդ և 6-րդ մասերով նախատեսված պահանջները:
4. Դատական ծառայության բարձրագույն խմբի պաշտոնների անձնագրերը ներառում են առնվազն հետևյալ պահանջները.
	1. բարձրագույն իրավաբանական կամ այլ մասնագիտական (եթե աշխատանքի բնույթը իրավաբանական չէ) կրթություն,
	2. դատական (պետական) ծառայության գլխավոր խմբի պաշտոնների առնվազն 2-րդ ենթախմբում առնվազն երկու տարվա ստաժ կամ առնվազն չորս տարվա դատական ծառայության ստաժ կամ դատական ծառայության առնվազն 2-րդ դասի գլխավոր ծառայողի դասային աստիճան կամ գիտական աստիճան կամ հանրային ծառայության առնվազն չորս տարվա ստաժ կամ հինգ տարվա մասնագիտական աշխատանքային ստաժ կամ քաղաքացիական ծառայության պաշտոններում առնվազն երեք տարվա աշխատանքային ստաժ,
	3. առնվազն մեկ օտար լեզվի իմացություն:
5. Դատական ծառայության գլխավոր խմբի պաշտոնների անձնագրերը ներառում են հետևյալ պահանջները.
	1. բարձրագույն իրավաբանական կամ այլ մասնագիտական (եթե աշխատանքի բնույթը իրավաբանական չէ) կրթություն,
	2. դատական (պետական) ծառայության առաջատար խմբի պաշտոնների առնվազն 2-րդ ենթախմբում առնվազն երկու տարվա ստաժ կամ առնվազն երեք տարվա դատական ծառայության ստաժ կամ դատական ծառայության առնվազն 2-րդ դասի առաջատար ծառայողի դասային աստիճան կամ գիտական աստիճան կամ հանրային ծառայության առնվազն երեք տարվա ստաժ կամ չորս տարվա մասնագիտական աշխատանքային ստաժ կամ քաղաքացիական ծառայության պաշտոններում առնվազն երկու տարվա աշխատանքային ստաժ,
	3. առնվազն մեկ օտար լեզվի իմացություն:
6. Դատական ծառայության առաջատար խմբի պաշտոնների անձնագրերը ներառում են հետևյալ պահանջները.
	1. բարձրագույն իրավաբանական կամ այլ մասնագիտական (եթե աշխատանքի բնույթը իրավաբանական չէ) կրթություն,
	2. դատական (պետական) ծառայության պաշտոններում երկու տարվա ստաժ կամ առնվազն երկու տարվա դատական ծառայության ստաժ կամ դատական ծառայության առնվազն 1-ին դասի կրտսեր ծառայողի դասային աստիճան կամ գիտական աստիճան կամ հանրային ծառայության առնվազն երկու տարվա ստաժ կամ երեք տարվա մասնագիտական աշխատանքային ստաժ կամ քաղաքացիական ծառայության պաշտոններում առնվազն մեկ տարվա աշխատանքային ստաժ:
7. Դատական ծառայության կրտսեր խմբի պաշտոնների անձնագրերը ներառում են առնվազն միջնակարգ կրթության պահանջը:

**Հոդված 14. Դատական ծառայության պաշտոն զբաղեցնելու իրավունքը**

1. Սույն օրենքով սահմանված կարգով դատական ծառայության պաշտոն զբաղեցնելու իրավունք ունեն դատական ծառայության տվյալ պաշտոնի անձնագրով ներկայացվող պահանջները բավարարող, 18 տարին լրացած, հայերենին տիրապետող Հայաստանի Հանրապետության քաղաքացիները` անկախ ազգությունից, ռասայից, սեռից, դավանանքից, քաղաքական կամ այլ հայացքներից, սոցիալական ծագումից, գույքային կամ այլ դրությունից, բացառությամբ սույն հոդվածի 2-րդ մասով նախատեսված դեպքերի:
2. «Հանրային ծառայության մասին» օրենքի 14-րդ հոդվածի 1-ին մասի 1-5-րդ կետերով նախատեսված դեպքերից բացի, դատական ծառայության պաշտոն զբաղեցնելու իրավունք չունի նաև այն անձը՝
3. ով դատապարտվել է դիտավորյալ հանցագործության համար կամ ազատությունից զրկելու հետ կապված պատիժ է կրել` անկախ դատվածությունը մարված կամ հանված լինելու հանգամանքից.
4. ում նկատմամբ հարուցված է քրեական հետապնդում:

**Հոդված 15. Դատական ծառայության թափուր պաշտոնում նշանակվելու կարգը**

1. Դատական ծառայության թափուր պաշտոնները, բացառությամբ սույն օրենքով նախատեսված դեպքերի, զբաղեցվում են մրցույթով՝ Բարձրագույն դատական խորհրդի սահմանած՝ մրցույթի անցկացման կարգով:
2. Դատական ծառայության թափուր պաշտոն առաջանալու դեպքում, այդ մասին մեկօրյա ժամկետում, Դատական դեպարտամենտի կենտրոնական մարմնի տվյալ կառուցվածքային ստորաբաժանման կամ առանձնացված ստորաբաժանման ղեկավարը տեղեկացնում է Դատական դեպարտամենտի ղեկավարին, իսկ Բարձրագույն դատական խորհրդի նախագահի կողմից նշանակվող պաշտոնների դեպքում՝ Դատական դեպարտամենտի ղեկավարը տեղեկացնում է Բարձրագույն դատական խորհրդի նախագահին:
3. Դատական ծառայության տվյալ թափուր պաշտոնին կարող է առանց մրցույթի անցկացման նշանակում իրականացվել յոթնօրյա ժամկետում՝ պաշտոնի նշանակելու իրավասություն ունեցող պաշտոնատար անձի կողմից, եթե այդ ժամկետում ներկայացվել է սույն հոդվածի 6-րդ մասով նշված պաշտոնատար անձի կողմից միջնորդություն՝ Դատական դեպարտամենտի տվյալ ստորաբաժանման մեկ այլ դատական ծառայողի կամ Դատական դեպարտամենտի կադրերի ռեզերվում գտնվող անձի վերաբերյալ, ով բավարարում է այդ պաշտոնի համար սահմանված պահանջներին: Նշված ժամկետում միջնորդություն չներկայացվելու, ինչպես նաև ներկայացված միջնորդությունը չբավարարվելու դեպքում, եռօրյա ժամկետում Դատական դեպարտամենտի ղեկավարը որոշում է կայացնում մրցույթ անցկացնելու մասին:
4. Դատական ծառայության պաշտոնում նշանակումից առաջ հավակնորդը ներկայացնում է պաշտոնում նշանակվելու վերաբերյալ գրավոր համաձայնություն:
5. Առաջին անգամ դատական ծառայության պաշտոն զբաղեցնող անձի նշանակումն իրականացվում է մինչև վեց ամիս փորձաշրջանով:
6. Փորձաշրջանի տևողությունը յուրաքանչյուր դատական ծառայողի համար սահմանում է պաշտոնի նշանակելու իրավասություն ունեցող անձը:
7. Փորձաշրջանի ընթացքում դատական ծառայողն ունի բոլոր իրավունքները և կրում է բոլոր պարտականությունները, որոնք սույն օրենքով և այլ իրավական ակտերով սահմանված են դատական ծառայողի համար:
8. Փորձաշրջանի ժամկետում չեն ներառվում աշխատանքից աշխատողի բացակայության հետևյալ ժամանակահատվածները.
9. սահմանված կարգով աշխատողի չվճարվող արձակուրդում գտնվելու ժամանակահատվածը,
10. անմիջական ղեկավարի համաձայնությամբ աշխատանքի չներկայանալու ժամանակահատվածը,
11. աշխատողի ժամանակավոր անաշխատունակության ժամանակահատվածը,
12. պետական կամ տեղական ինքնակառավարման մարմինների կողմից աշխատողի վրա դրված պարտականությունների կատարման ժամանակահատվածը:
13. Եթե դատական ծառայողը սահմանված փորձաշրջանի ընթացիկ արդյունքներով չի համապատասխանում տվյալ պաշտոնի անձնագրով սահմանված պահանջներին, ապա կարող է մինչև փորձաշրջանի ժամկետը լրանալը ազատվել ծառայությունից, որի մասին գրավոր տեղեկացվում է երեք օր առաջ: Եթե փորձաշրջանն անցնելուց հետո դատական ծառայողը շարունակում է ծառայությունը, ապա նա համարվում է փորձաշրջան անցած:
14. Եթե մրցույթի արդյունքներով հաղթող են ճանաչվում մեկից ավելի անձինք, այդ դեպքում պաշտոնի է նշանակվում այն անձը, ում վերաբերյալ Դատական դեպարտամենտի կենտրոնական մարմնի տվյալ կառուցվածքային ստորաբաժանման կամ առանձնացված ստորաբաժանման ղեկավարի կողմից, մրցույթի ամփոփումից հետո, 3-օրյա ժամկետում ներկայացվում է համապատասխան միջնորդություն: Բարձրագույն դատական խորհրդի նախագահի կողմից նշանակումն իրականացվում է Դատական դեպարտամենտի ղեկավարի կողմից մրցույթի ամփոփումից հետո, 3-օրյա ժամկետում ներկայացված համապատասխան միջնորդության հիման վրա: Դատավորի օգնականի, դատավորի գործավարի և դատական նիստերի քարտուղարի վերաբերյալ համապատասխան միջնորդությունների ներկայացման և այլ մանրամասները սահմանվում են Բարձրագույն դատական խորհրդի կողմից՝ մրցույթի անցկացման կարգով:
15. Եթե մրցույթի արդյունքներով հաղթող է ճանաչվում մեկ անձ, ապա վերջինս 3-օրյա ժամկետում նշանակվում է տվյալ պաշտոնին:
16. Եթե մրցույթի արդյունքներով հաղթող չի ճանաչվում, ապա 1 ամիս անց անցկացվում է կրկնակի մրցույթ:
17. Եթե կրկնակի մրցույթի արդյունքներով հաղթող չի ճանաչվում, ապա հաջորդ՝ նոր մրցույթն անցկացվում է 3 ամիս անց: Մինչև նշված ժամանակահատվածի ավարտը, Դատական դեպարտամենտի ղեկավարը՝ տվյալ պաշտոնի պարտականություններն իրականացնելու նպատակով, կարող է կնքել 3-ամսյա ժամկետով ժամկետային աշխատանքային պայմանագիր՝ Դատական դեպարտամենտի կադրերի ռեզերվում գտնվող և տվյալ պաշտոնի պահանջներին բավարարող անձի հետ:

**Հոդված 16. Դատական ծառայողների տեղափոխությունը և դատական ծառայողի փոխարինումը**

1. Դատական ծառայողների տեղափոխությունն իրականացնում է տվյալ պաշտոնի նշանակելու իրավասություն ունեցող պաշտոնատար անձի կողմից՝ դատական ծառայողների դիմումների հիման վրա:
2. Տեղափոխությունն իրականացվում է հավասարազոր միևնույն ենթախմբերի պաշտոնների միջև, առանց մրցույթի՝ տվյալ պաշտոնի նշանակելու իրավասություն ունեցող պաշտոնատար անձի հրամանով:
3. Տեղափոխության դեպքում վերջնահաշվարկ չի կատարվում:
4. Դատական ծառայողի ժամանակավոր բացակայության դեպքում նրան փոխարինում է պաշտոնի անձնագրով համապատասխան իրավասություն ունեցող անձը:
5. Դատական ծառայողի երկարատև՝ 3 ամսից ավելի ժամկետով բացակայության դեպքում Դատական դեպարտամենտի ղեկավարը կարող է տվյալ պաշտոնի պահանջներին համապատասխանող և Դատական դեպարտամենտի կադրերի ռեզերվում գտնվող անձի հետ կնքել ժամկետային աշխատանքային պայմանագիր՝ մինչև տվյալ դատական ծառայողի աշխատանքի ներկայանալու կամ աշխատանքից ազատվելու ժամկետով:
6. Դատական դեպարտամենտի առանձնացված ստորաբաժանում՝ դատարանի աշխատակազմում դատական ծառայողի երկարատև բացակայության դեպքում վերջինիս փոխարինման հետ կապված Դատական դեպարտամենտի ղեկավարին կարող է առաջարկություն ներկայացնել տվյալ դատարանի աշխատակազմի ղեկավարը։
7. Դատական դեպարտամենտի առանձնացված ստորաբաժանում՝ դատական կարգադրիչների ծառայությունում դատական ծառայողի երկարատև բացակայության դեպքում վերջինիս փոխարինման հետ կապված Դատական դեպարտամենտի ղեկավարին կարող է առաջարկություն ներկայացնել դատական կարգադրիչների ծառայության պետը։

**Հոդված 17. Դատական ծառայության ստաժը**

1. Դատական ծառայության ստաժը ներառում է դատական ծառայության պաշտոն զբաղեցնելու ամբողջ ժամանակահատվածը, ինչպես նաև մինչև սույն օրենքն ուժի մեջ մտնելը Դատական դեպարտամենտի դատական ծառայության պաշտոնների անվանացանկով նախատեսված դատական ծառայության պաշտոններին համարժեք պաշտոններում դատարաններում աշխատանքի ամբողջ ժամանակահատվածը:
2. Դատական ծառայության ստաժը հաշվարկվում է ՀՀ օրենսդրությամբ սահմանված՝ դատական ծառայողի ընդհանուր, մասնագիտական աշխատանքային ստաժում և պետական ծառայության ստաժում:

**Հոդված 18. Դատական դեպարտամենտի կադրերի ռեզերվը**

1. Սույն օրենքով սահմանված կարգով անցկացված մրցույթների արդյունքում հաղթող ճանաչված և դատական ծառայության պաշտոնի չնշանակված անձինք, ինչպես նաև Դատական դեպարտամենտում իրականացված կառուցվածքային փոփոխությունների արդյունքում վերացված կամ կրճատված պաշտոններից ազատված դատական ծառայողներն ընդգրկվում են Դատական դեպարտամենտի կադրերի ռեզերվում՝ տվյալ անձի դիմումի հիման վրա:
2. Դատական դեպարտամենտի կադրերի ռեզերվը վարում է Դատական դեպարտամենտի անձնակազմի կառավարման հարցերով զբաղվող ստորաբաժանումը:
3. Դատական դեպարտամենտի կադրերի ռեզերվը կարող է վարվել, ինչպես նաև դրանցում ընդգրկված անձանց հետ հաղորդակցումը ծանուցումների ուղարկումը կարող է իրականացվել էլեկտրոնային եղանակով:
4. Դատական դեպարտամենտի կադրերի ռեզերվում ընդգրկված անձինք հանվում են դրանից՝ 3 տարվա ժամկետի ավարտից կամ պաշտոնի նշանակվելուց հետո կամ տվյալ անձի դիմումի հիման վրա:
5. Սույն օրենքով սահմանված կարգով Դատական դեպարտամենտում իրականացված կառուցվածքային փոփոխությունների արդյունքում վերացված կամ կրճատված հաստիքներից և/կամ պաշտոններից ազատված և Դատական դեպարտամենտի կադրերի ռեզերվում ընդգրկված դատական ծառայողներին 3 ամիս շարունակվում է վճարվել ստացած վերջին աշխատավարձի չափով գումար:

**Հոդված 19. Դատական ծառայողի գործունեության (կատարողականի) գնահատումը**

1. Դատական ծառայողի գործունեության (կատարողականի) գնահատումն իրականացվում է Բարձրագույն դատական խորհրդի սահմանած կարգով:
2. Դատական ծառայողի գործունեության (կատարողականի) գնահատումն իրականացվում է յուրանքանչյուր կիսամյակ, մինչև կիսամյակի ավարտից հետո՝ հաջորդող ամսվա 25-ը:
3. Գործունեության գնահատման ենթակա չեն՝
	1. տվյալ պաշտոնը 6 ամսից պակաս ժամկետով զբաղեցնող դատական ծառայողները, բացառությամբ դատական ծառայության այլ պաշտոնի տեղափոխվելու դեպքի,
	2. հղի և մինչև երեք տարեկան երեխայի խնամքի կապակցությամբ արձակուրդում գտնվող դատական ծառայողները:
4. Մինչև երեք տարեկան երեխայի խնամքի կապակցությամբ արձակուրդում գտնվող դատական ծառայողների գործունեության գնահատումն իրականացվում է համապատասխան արձակուրդից վերադառնալուց 6 ամիս հետո՝ առաջիկա կիսամյակի գործունեության գնահատումն իրականացվելու ժամանակ:
5. Եթե ծառայողը տարվա ընթացքում տեղափոխվել է դատական ծառայության այլ պաշտոնի, ապա նրա գործունեության բնութագիրը տալիս է այն անմիջական ղեկավարը, ում ենթակայությամբ ավելի երկար ժամանակահատված է գործել այդ ծառայողը: Այն դեպքում, երբ գործունեության բնութագիրը չի կարող տրվել համապատասխան պաշտոնատար անձի բացակայության հիմքով անհնարինության պատճառով, ապա դատական ծառայողի գործունեության գնահատումն իրականացվում է դատարանի աշխատակազմի ղեկավարի կամ Դատական դեպարտամենտի ղեկավարի համապատասխան տեղակալի կողմից տրված բնութագրի հիման վրա:
6. Դատական ծառայողի գործունեության (կատարողականի) գնահատման համար Դատական դեպարտամենտի կենտրոնական մարմնի կառուցվածքային ստորաբաժանումների և առանձնացված ստորաբաժանումների՝ դատարանների աշխատակազմերի ղեկավարների կողմից կազմվում և Դատական դեպարտամենտի ղեկավարին է ներկայացվում Բարձրագույն դատական խորհրդի կողմից սահմանած չափանիշներին և ձևին համապատասխան գործունեության բնութագիր: Դատական դեպարտամենտի կենտրոնական մարմնի կառուցվածքային և առանձնացված ստորաբաժանումների՝ դատարանների աշխատակազմերի ղեկավարների գործունեության բնութագիրը կազմում և Բարձրագույն դատական խորհրդի նախագահին է ներկայացնում Դատական դեպարտամենտի ղեկավարը։ Դատավորի օգնականի, դատավորի գործավարի և դատական նիստերի քարտուղարի գործունեության (կատարողականի) գնահատման գործընթացի մանրամասները սահմանվում են Բարձրագույն դատական խորհրդի կողմից՝ դատական ծառայողի գործունեության (կատարողականի) գնահատման կարգով:
7. Դատական ծառայողների գործունեության բնութագիրը պետք է լինի օբյեկտիվ, հստակ և սպառիչ գնահատական տա դատական ծառայողի պաշտոնին առաջադրվող բոլոր պահանջների կատարման վերաբերյալ:
8. Դատական ծառայողի գործունեության (կատարողականի) գնահատման չափանիշները և բնութագրի ձևը միասնական են բոլոր դատական ծառայողների համար:
9. Դատական ծառայողի գործունեության (կատարողականի) գնահատումն իրականացնում են տվյալ պաշտոնի նշանակող պաշտոնատար անձինք՝ Բարձրագույն դատական խորհրդի նախագահը և Դատական դեպարտամենտի ղեկավարը։
10. Դատական ծառայողի գործունեության (կատարողականի) գնահատման արդյունքներով պարգևատրումն իրականացվում է «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքին համապատասխան:
11. Դատական ծառայողի գործունեության (կատարողականի) գնահատման միջինից ցածր արդյունքների դեպքում տվյալ դատական ծառայողը ենթակա է վերապատրաստման (ատեստավորման):
12. Դատական ծառայողի գործունեության (կատարողականի) գնահատման բացասական արդյունքների և գործունեության միջինից ցածր կամ բացասական բնութագրի դեպքում տվյալ դատական ծառայողը ենթակա է պաշտոնից ազատման:

**Հոդված 20. Դատական ծառայողի վերապատրաստումը (ատեստավորումը)**

1. Դատական ծառայողի վերապատրաստումն (ատեստավորումը) իրականացվում է մասնագիտական գիտելիքների և աշխատանքային ունակությունների, ինչպես նաև կառավարչական հմտությունների կատարելագործման նպատակով:
2. Յուրաքանչյուր դատական ծառայող պարտավոր է վերապատրաստվել (ատեստավորվել) Արդարադատության ակադեմիայում՝ Բարձրագույն դատական խորհրդի սահմանած կարգով:
3. Պետական բյուջեով նախատեսվում են ծախսեր դատական ծառայողների վերապատրաստումն (ատեստավորումը) իրականացնելու համար:
4. Արդարադատության ակադեմիան վերապատրաստման (ատեստավորման) ավարտից հետո՝ մեկշաբաթյա ժամկետում, կազմում և Դատական դեպարտամենտ է ներկայացնում վերապատրաստմանը (ատեստավորմանը) մասնակցած դատական ծառայողների քանակի և վերապատրաստման (ատեստավորման) ժամաքանակի վերաբերյալ տեղեկությունները:
5. Վերապատրաստման (ատեստավորման) ժամանակահատվածի համար դատական ծառայողին կարող է տրամադրվել ուսումնական արձակուրդ, որի դեպքում պահպանվում են դատական ծառայության պաշտոնը, դատական ծառայության ստաժը և վարձատրությունը:
6. Դատական ծառայողի վերապատրաստումը (ատեստավորումը) իրականացվում է պաշտոնավարման երեք տարին լրանալուց հետո, ինչպես նաև արտահերթ՝ Դատական դեպարտամենտի ղեկավարի հրամանով:
7. Դատական դեպարտամենտի կենտրոնական մարմնի կառուցվածքային ստորաբաժանումների և առանձնացված ստորաբաժանումների ղեկավարները կարող են զեկուցագիր ներկայացնել Դատական դեպարտամենտի ղեկավարին՝ իրենց ենթակայությամբ գործող դատական ծառայողի՝ արտահերթ վերապատրաստում (ատեստավորում) անցնելու անհրաժեշտության վերաբերյալ:
8. Բարձրագույն դատական խորհրդի նախագահի կողմից նշանակվող դատական ծառայողների արտահերթ վերապատրաստման (ատեստավորման) հարցը լուծում է Բարձրագույն դատական խորհրդի նախագահը՝ Դատական դեպարտամենտի ղեկավարի առաջարկությամբ:
9. Դատական ծառայողն ազատվում է պաշտոնից, եթե վերապատրաստման (ատեստավորման) արդյունքում ստանում է բացասական գնահատական:

**Հոդված 21. Դատական ծառայողի վարձատրությունը, իրավական և սոցիալական երաշխիքները**

1. Դատական ծառայողի աշխատանքի վարձատրությունն իրականացվում է սույն օրենքով և «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով սահմանված կարգով և չափով:
2. «Հանրային ծառայության մասին» օրենքի 18-րդ հոդվածով նախատեսված հիմնական իրավունքներից բացի, դատական ծառայողի հիմնական իրավունքներն են՝
3. առողջության պաշտպանության, անվտանգ և անհրաժեշտ աշխատանքային պայմանների ապահովվածությունը,
4. իր իրավասության սահմաններում որոշումներ ընդունելը,
5. սոցիալական պաշտպանությունը և ապահովությունը,
6. դատական ծառայության դասային աստիճանի ստացումը, ինչպես նաև սահմանված կարգով բարձրացումը,
7. մրցույթի, վերապատրաստման (ատեստավորման) և գործունեության (կատարողականի) գնահատման արդյունքները բողոքարկելը, այդ թվում՝ դատական կարգով,
8. դատական ծառայության կազմակերպման ու կատարելագործման վերաբերյալ առաջարկություններ ներկայացնելը:
9. Դատական ծառայողն ունի նաև սույն օրենքով և այլ իրավական ակտերով նախատեսված այլ իրավունքներ:
10. «Հանրային ծառայության մասին» օրենքի 47-րդ հոդվածով նախատեսված երաշխիքներից բացի, դատական ծառայողի համար երաշխավորվում են`
	1. իր զբաղեցրած պաշտոնի ենթախմբին համապատասխանող դասային աստիճանից ավելի բարձր դասային աստիճանի համար հավելավճար.
	2. Վերապատրաստում (ատեստավորում)` այդ ընթացքում պահպանելով զբաղեցրած պաշտոնը և դրա համար նախատեսված վարձատրությունը:
11. Դատական ծառայողի սոցիալական, այդ թվում՝ կենսաթոշակային ապահովությունն իրականացվում է օրենքով սահմանված կարգով:
12. Դատական ծառայության պաշտոնը ժամանակավորապես զբաղեցնող անձն օգտվում է դատական ծառայողի համար օրենքով սահմանված երաշխիքներից:

**Հոդված 22. Դատական ծառայողի հիմնական պարտականությունները և դատական ծառայողի նկատմամբ կիրառվող սահմանափակումները**

1. «Հանրային ծառայության մասին» օրենքի 19-րդ հոդվածով նախատեսված հիմնական պարտականություններից բացի, դատական ծառայողի հիմնական պարտականություններն են՝
2. մասնագիտական և ծառայողական պարտականությունները կատարելու համար անհրաժեշտ և բավարար գիտելիքների տիրապետելը,
3. ներկայացված բոլոր փաստաթղթերն ու դրանց նկատմամբ կիրառելի իրավական ակտերն ուսումնասիրելը և սահմանված կարգով դրանց ընթացք տալը,
4. դատական ծառայողի վարքագծի կանոնները պահպանելը,
5. պետական, ծառայողական կամ օրենքով պահպանվող այլ գաղտնիք պարունակող փաստաթղթերի հետ աշխատելու՝ ՀՀ օրենսդրությամբ սահմանված պահանջները պահպանելը, այդ թվում` ծառայությունը դադարեցնելուց հետո գաղտնիքը պահպանելը:
6. Դատական ծառայողը կրում է նաև սույն օրենքով և այլ իրավական ակտերով սահմանված այլ պարտականություններ։
7. Դատական ծառայողի գործունեությունը պետք է ուղղված լինի ՀՀ դատական իշխանության մարմինների բնականոն գործունեության ապահովմանը, ինչպես նաև սույն օրենքով նախատեսված դեպքերում դրանց պաշտոնատար անձանց օժանդակմանը:
8. «Հանրային ծառայության մասին» օրենքի 32-րդ հոդվածով սահմանված սահմանափակումներից բացի, դատական ծառայողն իրավունք չունի՝
9. լինելու ներկայացուցիչ դատարանում, բացառությամբ օրինական ներկայացուցիչ լինելու և ի պաշտոնե գործելու դեպքերի,
10. լինելու որևէ կուսակցության անդամ կամ այլ կերպ զբաղվելու քաղաքական գործունեությամբ: Դատական ծառայողը ցանկացած հանգամանքում պարտավոր է դրսևորել քաղաքական զսպվածություն և չեզոքություն:
11. Դատական ծառայության պաշտոնը ժամանակավորապես զբաղեցնող անձը կրում է դատական ծառայողի համար օրենքով սահմանված պարտականությունները:

**Հոդված 23. Դատական ծառայողի վարքագծի կանոնները**

* 1. Դատական ծառայողի վարքագծի կանոնները բարոյականության համընդհանուր սկզբունքների վրա հիմնված, դատական ծառայողների վարվելակերպի, վարքագծի և փոխհարաբերությունների առանձնահատկությունները կարգավորող նորմեր են։
	2. Դատական ծառայողի վարքագծի կանոնները պարտադիր են բոլոր դատական ծառայողների համար։ Դատական ծառայողի վարքագծի կանոնները պարտադիր են նաև դատական կարգադրիչների և Դատական դեպարտամենտի կադրերի ռեզերվում ընդգրկված անձանց համար այնքանով, որքանով դրանք իրենց էությամբ կիրառելի են նրանց նկատմամբ։
	3. Դատական ծառայողը պետք է ձգտի իր գործունեությամբ և վարքագծով բարձր պահել պետական` դատական իշխանության, պետական` դատական ծառայության համբավը, ապահովել Բարձրագույն դատական խորհրդի, դատարանի անկախությունն ու անկողմնակալությունը, ինչպես նաև նպաստել Բարձրագույն դատական խորհրդի, դատարանի և դատական ծառայության նկատմամբ վստահության և հարգանքի ձևավորմանը։ Վարքագծի կանոնների մեկնաբանությունն ու կիրառումը պետք է նպաստեն նշված նպատակի իրականացմանը։
	4. Դատական ծառայողը պետք է զերծ մնա այնպիսի արարքներից, որոնք կարող են հեղինակազրկել Հայաստանի Հանրապետության պետական իշխանությունը և պետական մարմիններին կամ վտանգել պետական իշխանության իրականացումը:
	5. Դատական ծառայողը ծառայողական և արտածառայողական հարաբերություններում պետք է զերծ մնա այնպիսի վարքագծի դրսևորումից, որը կվտանգի դատական իշխանությունը, կստեղծի հնարավորություն դատավորի վարքագծի կանոնների խախտման կամ կառաջացնի նման տպավորություն։
	6. Դատական ծառայողը ծառայողական և արտածառայողական հարաբերություններում պարտավոր է ղեկավարվել մարդասիրության, արդարության և ազնվության սկզբունքների վրա հիմնված բարոյական նորմերով, հարգել մարդու արժանապատվությունը, անհարկի չընդգծել իր պաշտոնեական դիրքը, բացառել ցանկացած տիպի ոչ պատշաճ վարքագծի դրսևորումներ կոլեկտիվի անդամների, դատարան մուտք գործած անձանց հետ և այլ շփումներում:
	7. Դատական ծառայողը Բարձրագույն դատական խորհրդի անդամի և դատավորի հետ շփվելիս կամ դատական իշխանության մասին խոսելիս իր վարքագծով, դիմելաձևով պետք է արտացոլի հարգանք դատական իշխանության կրողների նկատմամբ։
	8. Դատական ծառայողն իր լիազորություններն իրականացնելիս պարտավոր է գործել այնպես, որ առանց իր լիազորությունների կատարմանը վնասելու առավել սեղմ ժամկետում, առավել բարենպաստ արդյունքի հասնի, ապահովի իր տնօրինմանը հանձնված միջոցների առավել արդյունավետ օգտագործումը։
	9. Ծառայողական պարտականություններն իրականացնելիս դատական ծառայողը պետք է գրավի ակտիվ դիրք, բարձր գնահատի ծառայողական շահը, առաջարկություններ ներկայացնի մասնագիտական ծառայողական գործունեության կատարելագործման ուղղությամբ։
	10. Դատական ծառայողն իր քաղաքական զսպվածության պարտականությունն իրականացնելիս պետք է իր ամենօրյա գործառույթներում և շփումներում լինի քաղաքականապես չեզոք, զերծ մնա այնպիսի գործողություններից և շփումներից, որոնք կարող են ստեղծել քաղաքական կողմնապահության տպավորություն։
	11. Դատական ծառայողն ինչպես ի պաշտոնե գործելիս, այնպես էլ դրանից դուրս պարտավոր է համապատասխան իրավասություն չունեցող անձին չհրապարակել աշխատանքի ընթացքում ձեռք բերած՝ մարդու անձնական և ընտանեկան, պետական, ծառայողական, առևտրային և օրենքով պահպանվող այլ գաղտնի, ինչպես նաև ոչ գաղտնի տեղեկատվությունը, որը կարող է վնաս հասցնել մարդկանց կյանքին և առողջությանը, հեղինակությանը և գործարար համբավին` անկախ այդ տեղեկատվության պաշտոնական կամ ոչ պաշտոնական աղբյուրից ստացված լինելու հանգամանքից։ Սույն կանոնը չի վերաբերում օրենքով սահմանված կարգով հայցվող տեղեկատվությանը և դրա տրամադրման կարգին։
	12. Դատական ծառայողը դատավարության մասնակիցների և այլ անձանց հետ շփումներում որոշակի կամ հնարավոր դատական վեճերով (գործերով) չպետք է նրանց ուղղորդի անձնավորված փաստաբաններ և ներկայացուցիչներ ունենալուն, չպետք է ընդունի որևէ նվեր կամ այլ շահավետ առաջարկ։
	13. Դատական ծառայողը պարտավոր է պարբերաբար զբաղվել իր մասնագիտական գիտելիքների կատարելագործմամբ, իրազեկ լինել օրենսդրական փոփոխություններին, իրավական մեկնաբանություններին, առանց իր լիազորությունների կատարմանը վնասելու` մասնագիտական աջակցություն ցուցաբերել գործընկերներին։
	14. Դատական ծառայողը պարտավոր է չօգտագործել իր պաշտոնեական դիրքը կամ դատական իշխանության հեղինակությունն իր կամ այլ անձանց համար արտոնություններ, բացառություններ և նպաստավոր այլ պայմաններ ստեղծելու համար։
	15. Դատավորի վարքագծի կանոնները պարտադիր են դատական ծառայողների համար այնքանով, որքանով դրանք իրենց էությամբ կիրառելի են նրանց նկատմամբ:

**Հոդված 24. Դատական ծառայողի անձնական գործը**

* 1. Դատական ծառայողի ծառայողական գործունեության ընթացքն արտացոլվում է դատական ծառայողի անձնական գործում, որը վարում է Դատական դեպարտամենտի անձնակազմի կառավարման հարցերով զբաղվող ստորաբաժանումը:
	2. Դատական ծառայողի անձնական գործերի վարման կարգը սահմանում է Բարձրագույն դատական խորհուրդը:

**Հոդված 25. Դատական ծառայողին խրախուսելը**

* + 1. Երկարամյա ծառայության և (կամ) ծառայողական պարտականությունները և (կամ) հանձնարարականները (առաջադրանքները) բարեխղճորեն կատարելու, ինչպես նաև օրենսդրությամբ սահմանված այլ դեպքերում դատական ծառայողի նկատմամբ կարող են կիրառվել խրախուսանքի հետևյալ տեսակները.
1. շնորհակալության հայտարարում,
2. միանվագ դրամական պարգևատրում,
3. հուշանվերով պարգևատրում,
4. պատվոգրով պարգևատրում,
5. դասային աստիճանի բարձրացում,
6. լրացուցիչ վճարովի արձակուրդի տրամադրում,
7. կարգապահական տույժի հանում:
	* 1. Դատական ծառայողի նկատմամբ կարող են կիրառվել նաև օրենսդրությամբ սահմանված խրախուսման այլ տեսակներ:
		2. Դատական ծառայողի խրախուսման նպատակով համապատասխան պաշտոնատար անձանց կարող է միջնորդություն ներկայացնել տվյալ դատական ծառայողի ստորաբաժանման ղեկավարը:
		3. Դատական ծառայողի նկատմամբ խրախուսանքները կիրառում է նրան պաշտոնի նշանակելու իրավասություն ունեցող պաշտոնատար անձը:

**Հոդված 26. Դատական ծառայողին կարգապահական տույժի ենթարկելը**

1. Ծառայողական պարտականություններն անհարգելի պատճառով չկատարելու և/կամ ոչ պատշաճ կատարելու և/կամ ծառայողական լիազորությունները վերազանցելու և/կամ աշխատանքային կարգապահական ներքին կանոնները խախտելու և/կամ դատական ծառայողի վարքագծի կանոնները խախտելու և/կամ հանրային ծառայողի նկատմամբ կիրառվող այլ սահմանափակումները չպահպանելու և/կամ շահերի բախման կանոնները, նվերներ ընդունելու արգելքը խախտելու դեպքերում դատական ծառայողի նկատմամբ սահմանված կարգով կիրառվում են սույն օրենքով սահմանված կարգապահական տույժերը:
2. Կարգապահական տույժերը դասակարգվում են երկու տեսակի՝ թեթև և խիստ.
	1. թեթև կարգապահական տույժերն են՝

ա. նախազգուշացում,

բ. նկատողություն.

* 1. խիստ կարգապահական տույժերն են՝

ա. խիստ նկատողություն,

բ. հիմնական աշխատավարձի իջեցում մինչև 20 տոկոսով, բայց ոչ ավելի, քան բազային աշխատավարձի չափը,

գ. դասային աստիճանի իջեցում՝ մեկ աստիճանով,

դ. ծառայության դադարեցում:

1. Ծառայողական քննության ընթացքում դատական ծառայողից պահանջվում է, իսկ վերջինս իրավունք ունի ներկայացնելու ենթադրյալ խախտման վերաբերյալ գրավոր բացատրություններ և պարզաբանումներ:
2. Կարգապահական տույժ կիրառվում է ծառայողական քննություն անցկացնելուց հետո՝ համապատասխան եզրակացության հիման վրա:
3. Կարգապահական տույժ նշանակվում է, եթե երեք ամսից ավելի չի անցել խախտման հայտնաբերման օրվանից՝ չհաշված դատական ծառայողի ժամանակավոր անաշխատունակության պատճառով բացակայության, գործուղման, վերապատրաստման (ատեստավորման) կամ արձակուրդի մեջ գտնվելու ժամանակահատվածները:
4. Կարգապահական տույժ նշանակվել չի կարող, եթե վեց ամսից ավելի է անցել խախտում կատարելու օրվանից: Եթե խախտումը հայտնաբերվում է ֆինանսատնտեսական գործունեության, գումարային կամ այլ արժեքների ստուգման (այդ թվում` գույքագրման) ընթացքում, ապա կարգապահական տույժը կարող է կիրառվել, եթե խախտումը կատարելու օրվանից անցել է ոչ ավելի, քան երեք տարի:
5. Կարգապահական տույժ նշանակելիս հաշվի են առնվում խախտման բնույթը, բովանդակությունը, այն հանգամանքները, որի պարագայում կատարվել է խախտումը, խախտման հետևանքները, նախկինում դատական ծառայողի նկատմամբ կարգապահական տույժեր կիրառված լինելու և (կամ) խախտումներ կատարած լինելու հանգամանքները:
6. Կարգապահական տույժի մասին դատական ծառայողին հաղորդվում է ոչ ուշ, քան կարգապահական տույժ նշանակելուց հետո` երեք աշխատանքային օրվա ընթացքում:
7. Յուրաքանչյուր խախտման համար կարող է նշանակվել մեկ կարգապահական տույժ: Սույն հոդվածի 2-րդ մասի 2-րդ կետի «բ» ենթակետով նախատեսված կարգապահական տույժը կրկին չի կարող կիրառվել, եթե կարգապահական տույժը հանված չէ, կամ չի լրացել սույն հոդվածի 6-րդ մասով սահմանված ժամկետը:
8. Եթե դատական ծառայողը թեթև կարգապահական տույժ նշանակելու օրվանից հետո` վեց ամսվա ընթացքում, նոր կարգապահական տույժի չի ենթարկվել, իսկ խիստ կարգապահական տույժ նշանակելու օրվանից հետո` մեկ տարվա ընթացքում, նոր կարգապահական տույժի չի ենթարկվել, ապա նա համարվում է կարգապահական տույժի չենթարկված:
9. Սույն հոդվածի 2-րդ մասով նախատեսված կարգապահական տույժերը դատական ծառայողի նկատմամբ կիրառում է նրան պաշտոնի նշանակելու իրավասություն ունեցող պաշտոնատար անձը:
10. Դատական ծառայողն իր նկատմամբ կարգապահական տույժ կիրառելու, պաշտոնից ազատելու կամ ծառայությունը դադարեցնելու կամ դասային աստիճանն իջեցնելու մասին որոշումը կարող է բողոքարկել պաշտոնի նշանակելու իրավասություն ունեցող պաշտոնատար անձի անմիջական ղեկավարին կարգապահական տույժ կիրառելու մասին, պաշտոնից ազատելու կամ ծառայությունը դադարեցնելու կամ դասային աստիճանն իջեցնելու մասին որոշմանը ծանուցվելու օրվանից հաշված` երեք աշխատանքային օրվա ընթացքում:
11. Սույն հոդվածի 12-րդ մասով սահմանված կարգով բողոք բերելը կասեցնում է բողոքարկվող ակտի կատարումը:
12. Սույն հոդվածի 12-րդ մասով սահմանված բողոքարկման կարգը չի տարածվում դատական ծառայողի վարքագծի կանոնները խախտելու, հանրային ծառայողի նկատմամբ կիրառվող այլ սահմանափակումները չպահպանելու, շահերի բախման կանոնները խախտելու, նվերներ ընդունելու արգելքը խախտելու դեպքերում կիրառված կարգապահական տույժերի վրա: Նշված դեպքերում կիրառված կարգապահական տույժերը բողոքարկվում են դատական կարգով:
13. Քննարկելով բերված բողոքը` իրավասու պաշտոնատար անձն իրավասու է՝
	1. բավարարելու բողոքն ամբողջությամբ կամ մասնակիորեն` փոփոխել կարգապահական տույժի տեսակը կամ ճանաչել կարգապահական տույժ կիրառելու մասին կամ պաշտոնից ազատելու կամ ծառայությունը դադարեցնելու մասին որոշումն անվավեր.
	2. մերժել բողոքը՝ կարգապահական տույժ կիրառելու մասին կամ պաշտոնից ազատելու կամ ծառայությունը դադարեցնելու մասին որոշումը թողնելով անփոփոխ:
14. Դատական ծառայության պաշտոնից ազատելու կամ ծառայությունը դադարեցնելու մասին որոշումն անվավեր ճանաչվելու դեպքում դատական ծառայողը վերականգնվում է իր նախկին պաշտոնում վարչական կամ դատական ակտն ուժի մեջ մտնելուց հետո՝ հինգ աշխատանքային օրվա ընթացքում, և հարկադիր պարապուրդի դիմաց ստանում է հատուցում՝ Հայաստանի Հանրապետության օրենսդրությամբ սահմանված կարգով և չափով:
15. Սույն հոդվածով սահմանված կարգավորումները կիրառելի են Դատական դեպարտամենտում հայեցողական պաշտոն զբաղեցնող անձանց վրա, եթե այլ բան սահմանված չէ օրենքով:

**Հոդված 27. Դատական ծառայության պաշտոն զբաղեցնելու առավելագույն տարիքը**

* + 1. Դատական ծառայության պաշտոն զբաղեցնելու առավելագույն տարիքը 65 տարին է։
		2. Դատական ծառայության պաշտոն զբաղեցնելու առավելագույն տարիքը լրանալու դեպքում Դատական դեպարտամենտի ղեկավարի առաջարկությամբ և Բարձրագույն դատական խորհրդի նախագահի որոշմամբ դատական ծառայողը կարող է մինչև հինգ տարի ժամկետով շարունակել պաշտոնավարումը:

**Հոդված 28. Դատական ծառայողին պաշտոնից ազատելու և ծառայության դադարման հիմքերը**

* + 1. Ի թիվս Հայաստանի Հանրապետության աշխատանքային օրենսգրքով սահմանված հիմքերի` դատական ծառայողին պաշտոնից ազատելու հիմքերն են՝
	1. անձնական դիմումը,
	2. դատական ծառայության հաստիքի և/կամ պաշտոնի վերացումը (կրճատումը),
	3. դատական ծառայության պաշտոնից ազատելու կամ ծառայությունը դադարեցնելու որոշումն անվավեր ճանաչելը և անձին դատական ծառայության իր նախկին պաշտոնում վերականգնելը,
	4. Դատական դեպարտամենտի գործունեության դադարումը,
	5. սույն օրենքի 26-րդ հոդվածի 2-րդ մասի 1-ին կետի «ա» կամ «բ» պարբերություններով սահմանված կարգապահական տույժի ենթարկվելու օրվանից հետո` մեկ տարվա ընթացքում, երրորդ անգամ կարգապահական տույժի ենթարկվելը,
	6. սույն օրենքի 26-րդ հոդվածի 2-րդ մասի 2-րդ կետի «ա» կամ «բ» կամ «գ» պարբերություններով սահմանված կարգապահական տույժի ենթարկվելու օրվանից հետո` մեկ տարվա ընթացքում, նոր կարգապահական տույժի ենթարկվելը,
	7. սույն օրենքի 26-րդ հոդվածի 2-րդ մասի 2-րդ կետի «դ» պարբերությամբ սահմանված կարգապահական տույժի ենթարկվելը,
	8. դատական ծառայողի գործունեության (կատարողականի) գնահատման արդյունքով զբաղեցրած պաշտոնին չհամապատասխանելու մասին եզրակացությունը,
	9. վերապատրաստման (ատեստավորման) արդյունքում բացասական գնահատական ստանալը,
	10. հանրային ծառայության պաշտոններում ընտրվելը կամ նշանակվելը,
	11. սույն օրենքի պահանջների խախտմամբ դատական ծառայության պաշտոնի նշանակվելը,
	12. դատական ծառայության պաշտոն զբաղեցնելու իրավունք չունենալը կամ դատական ծառայության պաշտոնի անձնագրով սահմանված պահանջներին չհամապատասխանելը,
	13. սույն օրենքով սահմանված այլ հիմքերով:
		1. Դատական ծառայողի լիազորությունները դադարում են՝
1. դատական ծառայողի մահվան կապակցությամբ,
2. ժամանակավոր անաշխատունակության հետևանքով մեկ տարվա ընթացքում ավելի քան չորս ամիս անընդմեջ կամ վերջին տասներկու ամսվա ընթացքում ավելի քան 80 օր աշխատանքի չներկայանալու դեպքում՝ չհաշված հղիության և ծննդաբերության արձակուրդը,
3. սույն օրենքով սահմանված փորձաշրջանը չանցնելու դեպքում,
4. «Հանրային ծառայության մասին» Հայաստանի Հանրապետության օրենքով սահմանված անհամատեղելիության պահանջները չպահպանելու դեպքերում՝ համապատասխան եզրակացության հիման վրա,
5. Հայաստանի Հանրապետության քաղաքացիությունը դադարեցնելու դեպքում,
6. դատական ծառայության պաշտոն զբաղեցնելու՝ սույն օրենքով սահմանված առավելագույն տարիքը լրանալու դեպքում, բացառությամբ սույն օրենքի 27-րդ հոդվածի 2-րդ մասով նախատեսված դեպքի:
7. դատական կարգով անգործունակ, սահմանափակ գործունակ, անհայտ բացակայող կամ մահացած ճանաչվելու դեպքում,
8. դատական կարգով պետական ծառայության պաշտոն զբաղեցնելու իրավունքից զրկվելու դեպքում,
9. Հայաստանի Հանրապետության կառավարության հաստատած հիվանդություններից որևէ մեկով հիվանդանալու դեպքում:
	* 1. Դատավորի տեղափոխման, լիազորությունների դադարման կամ դադարեցման դեպքում դատավորի աշխատակազմի դատական ծառայողներն ազատվում են դատական ծառայությունից և ընդգրկվում կադրերի ռեզերվում:
		2. Դատական ծառայողի գործունեության (կատարողականի) գնահատման, երկարատև անաշխատունակության, դատական ծառայության պաշտոնի վերացման (կրճատման) հիմքերով զբաղեցրած պաշտոնից ազատվել չեն կարող հղի և մինչև երեք տարեկան երեխա խնամող, պարտադիր զինվորական ծառայություն անցնող դատական ծառայողները:
		3. Դատական ծառայողն իր նկատմամբ կարգապահական տույժ կիրառելու կամ դատական ծառայության պաշտոնից ազատելու կամ ծառայությունը դադարեցնելու մասին որոշումը կարող է բողոքարկել դատական կարգով:
		4. Դատական ծառայության պաշտոնից ազատելու մասին իրավական ակտն անվավեր ճանաչվելու դեպքում դատական ծառայողը վերականգնվում է իր նախկին պաշտոնում դատարանի վճիռն օրինական ուժի մեջ մտնելուց հետո՝ յոթօրյա ժամկետում, և հարկադիր պարապուրդի դիմաց ստանում է հատուցում՝ Հայաստանի Հանրապետության օրենսդրությամբ սահմանված կարգով և չափով:
		5. Սույն հոդվածի 1-ին մասի 1-ին կետով նախատեսված հիմքով դատական ծառայողն ազատվում է զբաղեցրած պաշտոնից դիմում ներկայացնելուց հետո` երրորդ աշխատանքային օրը, եթե դիմումում ավելի շուտ ժամկետ նախատեսված չէ: Մինչև համապատասխան իրավական ակտի ընդունումը դատական ծառայողը կարող է հետ վերցնել ներկայացրած դիմումը:
		6. Սույն հոդվածի 2-րդ մասով նախատեսված հիմքերի ի հայտ գալու դեպքում պաշտոնի նշանակելու իրավասություն ունեցող պաշտոնատար անձը երեք աշխատանքային օրվա ընթացքում ընդունում է դատական ծառայողի լիազորությունները դադարելու մասին համապատասխան իրավական ակտ:
		7. Սույն հոդվածի 1-ին մասի 2-12-րդ կետերով նախատեսված հիմքերով դատական ծառայության պաշտոնից ազատելու դեպքում դատական ծառայողներին այդ մասին նախազգուշացնելը պարտադիր չէ:
		8. Սույն հոդվածի 1-ին մասի 5-9-րդ կետերով նախատեսված հիմքերից որևէ մեկով դատական ծառայության պաշտոնից ազատելու դեպքում, անձը ազատումից մինչև մեկ տարին լրանալը չի կարող մասնակցել դատական ծառայության որևէ պաշտոնի մրցույթին:
		9. Մինչև դատական ծառայության զբաղեցրած պաշտոնից ազատելու մասին կամ լիազորությունները դադարելու մասին իրավական ակտն ընդունելը Դատական դեպարտամենտը դատական ծառայողից պահանջում է նրա գործավարությանը հանձնված նյութերը և օգտագործմանը տրամադրված գույքը: Դատական ծառայողը պարտավոր է անհապաղ կատարել այդ պահանջը:

**ԳԼՈՒԽ 3**

**ԴԱՏԱԿԱՆ ԿԱՐԳԱԴՐԻՉՆԵՐԻ ԾԱՌԱՅՈՒԹՅՈՒՆԸ**

**Հոդված 29. Դատական կարգադրիչների ծառայությունը**

1. Դատական կարգադրիչների ծառայությունն օրենքով Բարձրագույն դատական խորհրդին, դատարաններին, Ընդհանուր ժողովին և նրա հանձնաժողովներին, ինչպես նաև դատական իշխանության մարմինների պաշտոնատար անձանց վերապահված լիազորությունների ու գործառույթների լիարժեք և արդյունավետ իրականացման համար անհրաժեշտ անվտանգային միջավայր ապահովելու, վարչական շենքերում՝ հասարակական կարգի և գույքի պահպանությունն իրականացնելու, ինչպես նաև դատական իշխանության նշված մարմինների կողմից տրված անմիջապես կատարման ենթակա հանձնարարականների կատարումն ապահովելու նպատակով իրականացվող գործունեությունն է: Դատական կարգադրիչների ծառայությունը Հայաստանի Հանրապետության օրենսդրությամբ սահմանված պետական ծառայության մասն է և պետական ծառայության տեսակ է հանդիսանում։
2. Դատական կարգադրիչների ծառայությունը գործում է Դատական դեպարտամենտի կազմում՝ որպես առանձնացված ստորաբաժանում, որն իր հերթին ունի կառուցվածքային միավորներ:
3. Դատական կարգադրիչների ծառայության կառուցվածքային միավորներում կարող են ընդգրկվել նաև դատական ծառայողներ:
4. Դատական կարգադրիչները ծառայություն են իրականացնում Բարձրագույն դատական խորհրդի և Դատական դեպարտամենտի կենտրոնական մարմնի նստավայրում, ինչպես նաև դատարանների նստավայրերում:

**Հոդված 30. Դատական կարգադրիչների ծառայության կառավարման և ղեկավարման մարմինները**

1. Դատական կարգադրիչների ծառայության կառավարման մարմիններն են Բարձրագույն դատական խորհուրդը և Բարձրագույն դատական խորհրդի նախագահը:
2. Դատական կարգադրիչների ծառայության ղեկավարման մարմիններն են՝ Դատական դեպարտամենտի ղեկավարը և Դատական կարգադրիչների ծառայության պետը, որն ի պաշտոնե Դատական դեպարտամենտի ղեկավարի տեղակալն է:
3. Դատական դեպարտամենտի ղեկավարն ապահովում է դատական կարգադրիչների ծառայության իրականացումը:
4. Դատական կարգադրիչների ծառայության պետն իրականացնում է դատական կարգադրիչների ծառայության ծառայողների, ինչպես նաև դատական կարգադրիչների ծառայության կառուցվածքային միավորներում ընդգրկված դատական ծառայողների ընդհանուր ղեկավարումը, վերահսկում և համակարգում է նշված անձանց գործունեությունը:
5. Դատական կարգադրիչների ծառայության, ինչպես նաև դատական կարգադրիչների ծառայության կառուցվածքային միավորներում ընդգրկված դատական ծառայողների ղեկավարման լիազորություններով են օժտված նաև դատական կարգադրիչների ծառայության կառուցվածքային միավորների ղեկավարները։ Նշված պաշտոնատար անձանց վրա տարածվում են սույն օրենքի 6-րդ հոդվածի 5-րդ մասով սահմանված սահմանափակումները, ինչպես նաև վերջիններիս պաշտոնների անձնագրերով կարող են նախատեսվել այլ սահմանափակումներ:

**Հոդված 31. Դատական կարգադրիչների ծառայության պետը**

* + 1. Դատական կարգադրիչների ծառայության պետը դատական կարգադրիչների ծառայության ծառայող՝ դատական կարգադրիչ է:
		2. Դատական կարգադրիչների ծառայության պետի լիազորությունները սահմանվում են սույն օրենքով, այլ օրենքներով, Դատական դեպարտամենտի կանոնադրությամբ, Բարձրագույն դատական խորհրդի որոշումներով և այլ իրավական ակտերով:
		3. Դատական կարգադրիչների ծառայության պետը նշանակվում է Բարձրագույն դատական խորհրդի նախագահի կողմից, առանց մրցույթի, հինգ տարի ժամկետով, կրկին նշանակվելու հնարավորությամբ:
		4. Դատական կարգադրիչների ծառայության պետի պաշտոնը դատական կարգադրիչների ծառայության բարձրագույն պաշտոնն է, որում կարող է նշանակվել 28-60 տարեկան, ընտրական իրավունք ունեցող այն անձը, ով՝
1. մինչև նշանակումը զբաղեցրել է դատական կարգադրիչների ծառայության պետի տեղակալի պաշտոն կամ վերջին երեք տարին՝ դատական կարգադրիչների ծառայության գլխավոր խմբի պաշտոն և ունի առնվազն արդարադատության գնդապետի կոչում, կամ հինգ տարվա զինված ուժերի, ազգային անվտանգության մարմինների, ոստիկանության, դատախազության, հարկադիր կատարման ծառայության, քրեակատարողական ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության փոխգնդապետի կոչմանը համապատասխանող կոչում կամ հանրային ծառայության առնվազն չորս տարվա ստաժ,
2. ունի միայն Հայաստանի Հանրապետության քաղաքացիություն,
3. Հայաստանի Հանրապետությունում ստացել է բակալավրի և մագիստրոսի որակավորման աստիճան կամ դիպլոմավորված մասնագետի բարձրագույն կրթության որակավորման աստիճան կամ համապատասխան աստիճան է ձեռք բերել օտարերկրյա պետությունում, որոնց ճանաչումն ու համարժեքության հաստատումը Հայաստանի Հանրապետությունում իրականացվել են օրենքով սահմանված կարգով.
4. ունի անգլերեն, ռուսերեն և ֆրանսերեն լեզուներից առնվազն մեկի` ստանդարտացված թեստային համակարգերով ստուգվող լեզվական գիտելիքների` Բարձրագույն դատական խորհրդի կողմից դատավորի համար սահմանված համապատասխան մակարդակի իմացություն:
	* 1. Դատական կարգադրիչների ծառայության պետ չի կարող նշանակվել այն անձը՝
5. ով դատապարտվել է դիտավորյալ հանցագործության համար կամ ազատությունից զրկելու հետ կապված պատիժ է կրել` անկախ դատվածությունը մարված կամ հանված լինելու հանգամանքից,
6. ով չի անցել պարտադիր զինվորական ծառայություն կամ այլընտրանքային ծառայություն կամ օրենքով նախատեսված կարգով չի ազատվել պարտադիր զինվորական ծառայությունից (եթե անձն արական սեռի է),
7. ով դատարանի՝ օրինական ուժի մեջ մտած վճռով ճանաչված է անգործունակ, սահմանափակ գործունակ, անհայտ բացակայող կամ սնանկ, և սնանկության վարույթը չի ավարտվել,
8. ում նկատմամբ հարուցված է քրեական հետապնդում:
	* 1. Դատական կարգադրիչների ծառայության պետը՝
9. ղեկավարում է դատական կարգադրիչների ծառայությունը և հսկողություն է իրականացնում դրա գործունեության նկատմամբ,
10. ապահովում է դատական կարգադրիչների ծառայությունում սույն օրենքի, այլ օրենքների և իրավական ակտերի պահանջների կատարումը,
11. պատասխանատու է դատական կարգադրիչների ծառայության առջև դրված խնդիրների իրականացման համար,
12. Բարձրագույն դատական խորհրդի, Ընդհանուր ժողովի և նրա հանձնաժողովների որոշումների, Բարձրագույն դատական խորհրդի նախագահի, դատարանի նախագահի, ինչպես նաև Դատական դեպարտամենտի ղեկավարի` դատական կարգադրիչների ծառայությանը վերաբերող որոշումների և կարգադրությունների կատարումը կազմակերպելու նպատակով ցուցումներ և հանձնարարություններ է տալիս դատական կարգադրիչների ծառայության բաժինների և բաժանմունքների պետերին,
13. արձակում է դատական կարգադրիչների ծառայության կազմակերպմանն ուղղված հրամաններ և տալիս ցուցումներ,
14. առաջարկություն է ներկայացնում Դատական դեպարտամենտի ղեկավարին դատական կարգադրիչների ծառայության կառուցվածքի և հաստիքների քանակի վերաբերյալ,
15. առաջարկություն է ներկայացնում Դատական դեպարտամենտի ղեկավարին դատական կարգադրիչների ծառայության նյութատեխնիկական և ֆինանսատնտեսական ապահովության վերաբերյալ,
16. առաջարկություն է ներկայացնում Դատական դեպարտամենտի ղեկավարին՝ դատական կարգադրիչների ծառայության գլխավոր խմբի պաշտոններում համապատասխան նշանակումներ կատարելու, ինչպես նաև նրանց նկատմամբ խրախուսանքի և կարգապահական տույժի միջոցներ կիրառելու վերաբերյալ,
17. սահմանում է դատական կարգադրիչների ծառայության բաժինների ու բաժանմունքների պետերի կողմից հաշվետվություններ ներկայացնելու կարգը և ժամկետները,
18. ներկայացնում է դատական կարգադրիչների մասնագիտական և հատուկ ուսուցման հայտը,
19. նշանակում և ազատում է դատական կարգադրիչների ծառայության ավագ, միջին և կրտսեր խմբերի պաշտոններ զբաղեցնող դատական կարգադրիչներին, նրանց նկատմամբ կիրառում խրախուսանքի և կարգապահական տույժի միջոցներ,
20. իր կողմից պաշտոնի նշանակված դատական կարգադրիչներին շնորհում է կոչումներ,
21. քննում է դատական կարգադրիչների վերաբերյալ ներկայացված բողոքները,
22. իր կողմից պաշտոնի նշանակված դատական կարգադրիչների նկատմամբ նշանակում է ծառայողական քննություններ կամ դադարեցնում դրանք, փոխում է ծառայողական քննություն կատարողին,
23. ծառայողական քննության ժամանակահատվածում կարող է ժամանակավորապես կասեցնել իր կողմից պաշտոնի նշանակված դատական կարգադրիչի լիազորությունները,
24. Դատական դեպարտամենտի ղեկավարին է ներկայացնում դատական կարգադրիչների ծառայության գործունեության հաշվետվությունը, ինչպես նաև գործունեության հետ կապված վիճակագրական տվյալները,
25. պետական մարմիններից և պաշտոնատար անձանցից պահանջում և ստանում է իր իրավասությանը վերաբերող անհրաժեշտ տեղեկություններ և նյութեր,
26. կազմակերպում է քաղաքացիների ընդունելություն,
27. իրականացնում է օրենքով և Դատական դեպարտամենտի կանոնադրությամբ նախատեսված այլ գործառույթներ:
	* 1. Դատական կարգադրիչների ծառայության պետի լիազորությունները կարող են դադարեցվել Բարձրագույն դատական խորհրդի նախագահի որոշմամբ՝ Դատական դեպարտամենտի ղեկավարի առաջարկությամբ:

**Հոդված 32. Դատական կարգադրիչների ծառայության առանձնահատկությունները**

1. Դատական կարգադրիչների գործունեությունն իրականացվում է օրինականության, մարդասիրության, համաչափության և թափանցիկության սկզբունքների հիման վրա՝ անձի իրավունքների, ազատությունների, պատվի և արժանապատվության նկատմամբ պատշաճ հարգանքի դրսևորմամբ:
2. Դատական կարգադրիչները մարդու իրավունքների և ազատությունների սահմանափակման ցանկացած դեպքում պարտավոր են նրան անմիջապես ներկայացնել սահմանափակման հիմքերը և բացատրել նրա իրավունքներն ու պարտականությունները, իսկ արգելանքի վերցնելու դեպքում՝ անհապաղ ապահովել նրա հանձնումը ոստիկանություն:
3. Դատական կարգադրիչը դատական կարգադրիչի պարտականություններ կատարելիս կրում է համազգեստ, որն ունի տարբերանշաններ և խորհրդանշան, որոնց նկարագրերը սահմանում է Կառավարությունը: Համազգեստը հատկացնելու և կրելու կարգը սահմանում է Բարձրագույն դատական խորհուրդը՝ Դատական դեպարտամենտի ղեկավարի ներկայացմամբ:

**Հոդված 33. Դատական կարգադրիչների ծառայության խնդիրներն ու գործառույթները**

1. Դատական կարգադրիչների ծառայության խնդիրներն ու գործառույթներն են՝
2. Բարձրագույն դատական խորհրդի և դատարանների վարչական շենքերում, դատական իշխանության մարմինների արտագնա նիստի անցկացման վայրերում, ինչպես նաև դրանց սպասարկման տարածքում անվտանգային միջավայրի ապահովումը՝ խոցելի կետերի հայտնաբերման, ռիսկերի և սպառնալիքների գնահատման միջոցով,
3. Բարձրագույն դատական խորհրդի և դատարանների վարչական շենքերում, դատական իշխանության մարմինների արտագնա նիստի անցկացման վայրերում, ինչպես նաև դրանց սպասարկման տարածքում գտնվող դատական իշխանության և դատական համակարգի մարմինների պաշտոնատար անձանց և այլ անձանց կյանքի, առողջության և արժանապատվության, իրավունքների և ազատությունների պաշտպանությունը հանցավոր և հակաիրավական այլ ոտնձգություններից,
4. խափանել հանցագործությունների և իրավախախտումների կատարումը Բարձրագույն դատական խորհրդի և դատարանների վարչական շենքերում, դատական իշխանության մարմինների արտագնա նիստի անցկացման վայրերում, ի հայտ եկած իրավախախտներին անհրաժեշտության դեպքում վերցնել արգելանքի` ապահովելով նրանց անհապաղ հանձնումը ոստիկանություն,
5. ստուգել դատական նիստերի դահլիճի պատրաստությունը դատական նիստին, դատավորի հանձնարարությամբ ապահովել դատական գործը և իրեղեն ապացույցները դատական քննության վայր հասցնելը կամ դրանց պահպանումը,
6. ապահովել Բարձրագույն դատական խորհրդի անդամի և դատավորի՝ տեղում անմիջական կատարման ենթակա կարգադրությունների կատարումը,
7. ապահովել Բարձրագույն դատական խորհրդի և դատարանների վարչական շենքերում, դատական իշխանության մարմինների արտագնա նիստի անցկացման վայրերում, ինչպես նաև դրանց սպասարկման տարածքում հասարակական կարգի պահպանումը,
8. ապահովել Բարձրագույն դատական խորհրդի և դատարանների վարչական շենքերում անցագրային կարգի պահպանումը, պարզել շենք մուտք գործող, դատական նիստերի դահլիճում գտնվող, ինչպես նաև դատական սանկցիայի ենթարկված անձանց ինքնությունը, ինչպես նաև դատարանի որոշման հիման վրա դատական նիստերի դահլիճից հեռացնելու անձին կամ սահմանափակելու որոշմամբ նշված անձի մուտքը,
9. ապահովել Բարձրագույն դատական խորհրդի և դատարանների վարչական շենքեր, արտագնա նիստի անցկացման վայրեր, ինչպես նաև դատական նիստերի դահլիճներ մուտք գործող անձանց և նրանց իրերի զննությունը,
10. ապահովել Բարձրագույն դատական խորհրդի և դատարանների վարչական շենքերի, ինչպես նաև դրանց սպասարկման տարածքների անվտանգության անձնագրերի կազմումը,
11. ապահովել Բարձրագույն դատական խորհրդի և դատարանների վարչական շենքերում, ինչպես նաև դրանց սպասարկման տարածքում գտնվող գույքի պահպանությունը,
12. ապահովել Բարձրագույն դատական խորհրդի և դատարանների վարչական շենքեր տեղափոխված ներկայացված ձերբակալված և կալանավորված, ինչպես նաև ազատազրկման ձևով պատիժ կրող անձանց նկատմամբ հսկողությունը և աջակցություն ցուցաբերել նշված անձանց ուղեկցող ստորաբաժանումներին,
13. ծառայության ընթացքում հակաիրավական գործունեության վերաբերյալ տվյալների տրամադրումն իրավասու մարմիններին,
14. ապահովել Բարձրագույն դատական խորհրդի, Բարձրագույն դատական խորհրդի նախագահի, Ընդհանուր ժողովի և նրա հանձնաժողովների, դատարանների, Դատական դեպարտամենտի ղեկավարի և դատական կարգադրիչների ծառայության պետի` դատական կարգադրիչների ծառայությանը վերաբերող որոշումների և կարգադրությունների, ինչպես նաև դատական կարգադրիչների բաժինների ու բաժանմունքների պետերին տրված ցուցումների և հանձնարարությունների կատարումը,
15. ապահովել Դատական դեպարտամենտի ղեկավարի և դատական կարգադրիչների ծառայության պետի հանձնարարականների կատարումը,
16. ապահովել դատական կարգադրիչների գործունեության վերաբերյալ հաշվետվությունների կամ վիճակագրական տվյալների կազմումը,
17. սահմանված կարգով վարել դատական կարգադրիչների զենքի և հատուկ միջոցների հաշվառումը,
18. սույն օրենքով և այլ իրավական ակտերով սահմանված կարգով և պայմաններում կիրառել ֆիզիկական ուժ, հատուկ միջոցներ և զենք:
19. Դատական դեպարտամենտի կանոնադրությամբ կարող են սահմանվել նաև դատական կարգադրիչների ծառայության այլ գործառույթներ:
20. Դատական կարգադրիչների ծառայության առջև դրված խնդիրների և գործառույթների իրականացումն ապահովում են դատական կարգադրիչները, ինչպես նաև դատական կարգադրիչների ծառայության կառուցվածքային միավորներում ընդգրկված դատական ծառայողները:
21. Դատական կարգադրիչների ծառայությունն իր առջև դրված խնդիրների և գործառույթների իրականացնելու նպատակով անհրաժեշտության դեպքում համագործակցում է ոստիկանության և պետական այլ մարմինների հետ:

**Հոդված 34. Դատական կարգադրիչի պահանջների պարտադիր լինելը և հարկադրանքի միջոցների կիրառումը**

1. Դատական կարգադրիչի՝ իր իրավասության սահմաններում առաջադրած պահանջները պարտադիր են կատարման համար:
2. Դատական կարգադրիչը պարտավոր է իրեն վերապահված իրավունքներն իրականացնել օրենքին համապատասխան և իր գործունեության մեջ թույլ չտալ անձանց իրավունքների և օրինական շահերի խախտում:
3. Դատական կարգադրիչը պարտավոր է պահպանել դատական կարգադրիչների վարքագծի կանոնները:
4. Դատական կարգադրիչները պարտավոր են պարբերաբար անցնել ֆիզիկական ուժի, հատուկ միջոցների և զենքի գործադրման անհրաժեշտություն առաջացնող իրադրություններում գործելու և առաջին օգնություն ցույց տալու հմտությունը որոշող ստուգումներ:
5. Դատական կարգադրիչի՝ իր իրավասության սահմաններում առաջադրած պահանջներին չենթարկվելու դեպքում դատական կարգադրիչը կարող է համապատասխանաբար արգելել անձի մուտքը դատարանի շենք, դատական նիստերի դահլիճում գտնվող անձի կողմից իր ինքնությունը ներկայացնելուց հրաժարվելու կամ ակնհայտ կեղծ տվյալներ ներկայացնելու դեպքում նրան հեռացնել դատական նիստերի դահլիճից, իսկ դատական սանկցիայի ենթարկված անձի դեպքում այդ անձին հանձնել ոստիկանություն, ինչպես նաև անձի կողմից ցուցաբերվող դիմադրությունը կամ ոտնձգությունը կանխելու նպատակով նրան վերցնել արգելանքի տակ` անհապաղ ապահովելով նրա հանձնումը ոստիկանություն:
6. Դատական կարգադրիչի պահանջները չկատարելը կամ նրա պարտականությունների կատարմանը խոչընդոտելն առաջացնում է օրենքով սահմանված պատասխանատվություն:
7. Դատական կարգադրիչի օրինական պահանջներին չենթարկվելու, անհնազանդություն ցուցաբերելու կամ դիմադրություն ցույց տալու դեպքերում, ինչպես նաև ինքնապաշտպանության նպատակով դատական կարգադրիչն իրավունք ունի իրավախախտների նկատմամբ գործադրելու ֆիզիկական հարկադրանք:
8. Դատական կարգադրիչը ֆիզիկական ուժ, հատուկ միջոցներ և զենք գործադրելու իրավունք ունի, եթե այլ միջոցները չեն ապահովում նրա վրա դրված պարտականությունների կատարումը:
9. Ֆիզիկական ուժ, հատուկ միջոցներ և զենք գործադրելիս դատական կարգադրիչը պարտավոր է՝
10. նախազգուշացնել դրանք գործադրելու մտադրության մասին՝ անձին բավարար ժամանակ տրամադրելով իր պահանջների կատարման համար, բացառությամբ այն դեպքերի, երբ հապաղումն անմիջական վտանգ է ստեղծում անձանց կյանքի կամ առողջության համար, կամ երբ ստեղծված իրադրությունում նման նախազգուշացումն անհնար է,
11. մարմնական վնասվածքներ ստացած անձանց ցույց տալ առաջին օգնություն:
12. Ֆիզիկական ուժի, հատուկ միջոցների և զենքի գործադրման ընտրությունը կատարելիս դատական կարգադրիչն առաջնորդվում է` ելնելով ստեղծված իրավիճակից, իրավախախտման բնույթից ու իրավախախտի անձից:
13. Ֆիզիկական ուժի, հատուկ միջոցների և զենքի գործադրման դեպքում դատական կարգադրիչն անմիջապես զեկուցում է վերադասության կարգով, իսկ զենքի գործադրման բոլոր դեպքերի մասին` նաև դատախազին:
14. Ֆիզիկական ուժի, հատուկ միջոցների և զենքի գործադրման հետևանքով առաջացած մարմնական վնասվածքների, մահվան բոլոր դեպքերի մասին դատական կարգադրիչների ծառայության պետը կամ նրան փոխարինող պաշտոնատար անձն անմիջապես տեղյակ է պահում առողջապահության և դատախազության համապատասխան մարմիններին, Դատական դեպարտամենտի ղեկավարին:
15. Անհրաժեշտ պաշտպանության կամ ծայրահեղ անհրաժեշտության պայմաններում հատուկ միջոցների կամ զենքի բացակայության դեպքում դատական կարգադրիչն իրավունք ունի օգտագործելու իրեն հասանելի բոլոր հնարավոր միջոցները:
16. Լիազորությունների վերազանցմամբ ֆիզիկական ուժի, հատուկ միջոցի կամ զենքի գործադրումն առաջացնում է օրենքով սահմանված պատասխանատվություն:
17. Դատական կարգադրիչներին հատկացվող զենքի տեսակը, ձևը, մոդելը և քանակը, հատուկ միջոցների ցանկը, ինչպես նաև զենք կրելու իրավունք ունեցող պաշտոնների անվանացանկը սահմանում է ՀՀ կառավարությունը:
18. Դատական կարգադրիչներն իրավունք ունեն իրենց տրամադրության տակ գտնվող հատուկ միջոցներ գործադրելու`
19. դատավորի, Բարձրագույն դատական խորհրդի անդամի, դատարանում, արտագնա նիստի անցկացման վայրում, Բարձրագույն դատական խորհրդի շենքում, դրանց սպասարկման տարածքում գտնվող դատական ծառայողների, այլ անձանց, ինչպես նաև դատարանի շենքի վրա կատարվող հարձակումը խափանելիս,
20. դատական կարգադրիչի նկատմամբ ցուցաբերվող անհնազանդությունը հաղթահարելիս կամ դիմադրությունը խափանելիս,
21. իրավախախտման պահին բռնված և փախուստի փորձ կատարող անձանց բռնելիս,
22. երբ բավարար հիմքեր կան ենթադրելու, որ տվյալ անձը կամ անձինք պատրաստվում են զինված հարձակում կամ դիմադրություն ցույց տալ,
23. իրավախախտում թույլ տալու համար բռնված կամ իր անձը ներկայացնելուց հրաժարվող կամ ակնհայտ կեղծ տվյալներ ներկայացնող անձանց արգելանքի վերցնելիս և ոստիկանություն հանձնելիս, երբ նրանց վարքագիծը հիմք է տալիս ենթադրելու, որ կարող են դիմել փախուստի, վնաս պատճառել իրենց կամ շրջապատին, անհնազանդություն ցուցաբերել կամ դիմադրություն ցույց տալ դատական կարգադրիչին:
24. Դատական կարգադրիչները որպես հատուկ միջոցներ կարող են գործադրել ռետինե մահակներ, ձեռնաշղթաներ, ոտնաշղթաներ կամ այլ հատուկ միջոցներ:

**Հոդված 35. Դատական կարգադրիչի կողմից զենքի գործադրման դեպքերն ու կարգը**

1. Դատական կարգադրիչի կողմից զենք կարող է գործադրվել հետևյալ դեպքերում.
2. դատարանում, արտագնա նիստի անցկացման վայրում և Բարձրագույն դատական խորհրդի շենքում խմբակային կամ զինված հարձակումը հետ մղելիս,
3. դատավորի, Բարձրագույն դատական խորհրդի անդամի, դատարանում, արտագնա նիստի անցկացման վայրում, Բարձրագույն դատական խորհրդի շենքում, դրանց սպասարկման տարածքում գտնվող դատական ծառայողների, այլ անձանց կյանքին և առողջությանն սպառնացող զինված հարձակումը հետ մղելիս, ինչպես նաև զենքին տիրելու փորձերը խափանելիս, ոտնձգություն կատարող անձին վնասազերծելիս:
4. Զենք գործադրելիս դատական կարգադրիչները պարտավոր են ձեռնարկել բոլոր միջոցներն այլ անձանց անվտանգությունն ապահովելու և տուժածներին բուժօգնություն ցուցաբերելու ուղղությամբ:
5. Դատական կարգադրիչներն իրավունք ունեն բացելու և մարտական վիճակի բերելու զենքը, եթե գտնում են, որ ստեղծված իրավիճակում կարող են ծագել զենք գործադրելու՝ սույն հոդվածով նախատեսված հիմքեր:
6. Մինչև զենքի գործադրումն այն պետք է օգտագործվի նախազգուշական կրակոցի համար:
7. Դատական կարգադրիչներին զենք հատկացնելը, այն պահելը, կրելն ու հաշվառելն իրականացվում են «Զենքի մասին» օրենքով սահմանված կարգով:
8. Արգելվում է զենքի կրումը և գործադրումը դատական նիստերի դահլիճում, բացառությամբ սույն հոդվածի 1-ին մասով նախատեսված դեպքերի:
9. Արգելվում է զենքի գործադրումը հղիության ակնհայտ նշաններ ունեցող կանանց, ակնհայտ հաշմանդամություն ունեցող անձանց և անչափահասների նկատմամբ, բացառությամբ նրանց կողմից զինված հարձակում կամ զինված դիմադրություն ցույց տրվելու և անձանց կյանքին իրական վտանգ սպառնացող գործողություններ կատարվելու դեպքերի:

**Հոդված 36. Դատական կարգադրիչի վարքագծի կանոնները**

1. Դատական կարգադրիչը դատավորի հետ շփվելիս կամ դատական իշխանության մասին խոսելիս իր վարքագծով, դիմելաձևով պետք է արտացոլի մեծ հարգանք դատական իշխանություն կրողների նկատմամբ:
2. Կարգադրիչները պարտավոր են ծառայության ներկայանալ ՀՀ կառավարության սահմանած համազգեստով և պատշաճ արտաքին տեսքով: Ոչ պատշաճ արտաքին տեսքով ծառայության ներկայացած կարգադրիչներին չի թույլատրվում անցնել ծառայության: Նման դեպքերում ստորաբաժանման պետը հանձնարարում է ոչ պատշաճ տեսքով ծառայության ներկայացած կարգադրիչին հնարավորին չափ սեղմ ժամկետում շտկել թերությունները և դրանից հետո նոր թույլատրում է վերջինիս անցնել ծառայության: Անհրաժեշտության դեպքում ստորաբաժանման պետը տվյալ կարգադրիչի փոխարեն ժամանակավորապես կարող է ծառայության նշանակել այլ կարգադրիչի:
3. Դատական կարգադրիչն ի պաշտոնե գործելիս, այնպես էլ դրանից դուրս, պարտավոր է համապատասխան իրավասություն չունեցող անձին չհրապարակել աշխատանքի ընթացքում ձեռք բերած՝ մարդու անձնական և ընտանեկան, պետական, ծառայողական, առևտրային և օրենքով պահպանվող այլ գաղտնի, ինչպես նաև ոչ գաղտնի տեղեկատվությունը, որը կարող է վնաս հասցնել մարդկանց կյանքին և առողջությանը, հեղինակությանը և գործարար համբավին` անկախ այդ տեղեկատվության պաշտոնական կամ ոչ պաշտոնական աղբյուրից ստացված լինելու հանգամանքից: Սույն կանոնը չի վերաբերում օրենքով սահմանված կարգով հայցվող տեղեկատվության և դրա տրամադրման կարգին:
4. Դատական կարգադրիչը պարտավոր է չօգտագործել իր պաշտոնեական դիրքը կամ դատական իշխանության հեղինակությունն իր կամ այլ անձանց համար արտոնություններ, բացառություններ և նպաստավոր այլ պայմաններ ստեղծելու համար:
5. Դատական կարգադրիչը դատավարության մասնակիցների և այլ անձանց հետ շփումներում որոշակի կամ հնարավոր դատական վեճերով (գործերով) չպետք է նրանց ուղղորդի անձնավորված փաստաբաններ և ներկայացուցիչներ ունենալուն, չպետք է ընդունի որևէ նվեր կամ շահավետ այլ առաջարկ:

**Հոդված 37. Դատական կարգադրիչների ծառայության պաշտոնները**

1. Դատական կարգադրիչների ծառայության պաշտոնները դասակարգվում են ըստ հետևյալ խմբերի.
	1. դատական կարգադրիչների ծառայության բարձրագույն պաշտոններ,
	2. դատական կարգադրիչների ծառայության գլխավոր պաշտոններ,
	3. դատական կարգադրիչների ծառայության ավագ պաշտոններ,
	4. դատական կարգադրիչների ծառայության միջին պաշտոններ,
	5. դատական կարգադրիչների ծառայության կրտսեր պաշտոններ:
2. Դատական կարգադրիչների ծառայության բարձրագույն պաշտոններն են՝ դատական կարգադրիչների ծառայության պետի, դատական կարգադրիչների ծառայության պետի առաջին տեղակալի և դատական կարգադրիչների ծառայության պետի տեղակալի պաշտոնները:
3. Դատական կարգադրիչների ծառայության գլխավոր պաշտոններն են՝ դատական կարգադրիչների ծառայության բաժնի պետերի և դատական կարգադրիչների ծառայության բաժնի պետի տեղակալների պաշտոնները:
4. Դատական կարգադրիչների ծառայության ավագ պաշտոններն են՝ դատական կարգադրիչների ծառայության բաժանմունքի պետերի պաշտոնները:
5. Դատական կարգադրիչների ծառայության միջին պաշտոններն են՝ դատական կարգադրիչների ծառայության բաժնի ավագ դատական կարգադրիչի և բաժանմունքի ավագ դատական կարգադրիչի պաշտոնները:
6. Դատական կարգադրիչների ծառայության կրտսեր պաշտոններն են՝ դատական կարգադրիչների ծառայության բաժնի դատական կարգադրիչի և բաժանմունքի դատական կարգադրիչի պաշտոնները:
7. Դատական կարգադրիչների ծառայության պաշտոնների և զինված ուժերի, ազգային անվտանգության մարմինների, ոստիկանության, դատախազության, հարկադիր կատարման ծառայության, ինչպես նաև քրեակատարողական ծառայության պաշտոնների միջև համապատասխանությունը սահմանում է ՀՀ կառավարությունը:

**Հոդված 38. Դատական կարգադրիչների ծառայության կոչումները**

1. Դատական կարգադրիչներին շնորհվում են հետևյալ կոչումները.
	1. արդարադատության գեներալ-մայոր,
	2. արդարադատության գնդապետ,
	3. արդարադատության փոխգնդապետ,
	4. արդարադատության մայոր,
	5. արդարադատության կապիտան,
	6. արդարադատության ավագ լեյտենանտ,
	7. արդարադատության լեյտենանտ,
	8. արդարադատության ավագ ենթասպա,
	9. արդարադատության ենթասպա,
	10. արդարադատության ավագ,
	11. արդարադատության ավագ սերժանտ,
	12. արդարադատության սերժանտ,
	13. արդարադատության կրտսեր սերժանտ:
2. Կոչումները դասակարգվում են աստիճանական կարգով` բարձրից ցածր:
3. Դատական կարգադրիչների ծառայության պաշտոնների համար սահմանվում են հետևյալ սկզբնական կոչումները՝
4. դատական կարգադրիչների ծառայության բարձրագույն պաշտոններ՝ արդարադատության գնդապետ,
5. դատական կարգադրիչների ծառայության գլխավոր պաշտոններ՝ արդարադատության կապիտան,
6. դատական կարգադրիչների ծառայության ավագ պաշտոններ՝ արդարադատության լեյտենանտ,
7. դատական կարգադրիչների ծառայության միջին պաշտոններ՝ արդարադատության ավագ,
8. դատական կարգադրիչների ծառայության կրտսեր պաշտոններ՝ արդարադատության կրտսեր սերժանտ,
9. Դատական կարգադրիչների ծառայության պաշտոնների համար սահմանվում են հետևյալ առավելագույն կոչումները.
	1. դատական կարգադրիչների ծառայության բարձրագույն պաշտոններ՝ արդարադատության գեներալ-մայոր,
	2. դատական կարգադրիչների ծառայության գլխավոր պաշտոններ՝ արդարադատության փոխգնդապետ,
	3. դատական կարգադրիչների ծառայության ավագ պաշտոններ՝ արդարադատության կապիտան,
	4. դատական կարգադրիչների ծառայության միջին պաշտոններ՝ արդարադատության ավագ ենթասպա, իսկ բարձրագույն կրթության առկայության դեպքում՝ արդարադատության կապիտան,
	5. դատական կարգադրիչների ծառայության կրտսեր պաշտոններ՝ արդարադատության ավագ:
10. Դատական կարգադրիչին իր զբաղեցրած պաշտոնի խմբին համապատասխանող առավելագույն կոչումից մեկ կոչումով ավելի բարձր կոչում, բացառությամբ բարձրագույն խմբի պաշտոնների, կարող է շնորհվել սույն օրենքով սահմանված կարգով գործունեության կատարողականի գնահատման արդյունքում:
11. Դատական կարգադրիչների ծառայության կոչումների և զինվորական, ազգային անվտանգության մարմինների, ոստիկանության, դատախազության, հարկադիր կատարման ծառայության, ինչպես նաև քրեակատարողական ծառայության կոչումների միջև համապատասխանությունը սահմանում է ՀՀ կառավարությունը:
12. Պետական այլ մարմիններում շնորհված հատուկ կոչումների, դասային աստիճանների, որակավորման դասերի համապատասխանությունը դատական կարգադրիչների ծառայության կոչումներին սահմանում է ՀՀ կառավարությունը:

**Հոդված 39. Դատական կարգադրիչների ծառայության պաշտոնների անվանացանկը, հաստիքների քանակը և հաստիքացուցակը**

1. Դատական կարգադրիչների ծառայության պաշտոնների անվանացանկի, հաստիքների քանակի և հաստիքացուցակի փոփոխություններն իրականացվում են Դատական դեպարտամենտի ղեկավարի առաջարկությամբ:
2. Դատական կարգադրիչների ծառայության պետը կարող է Դատական դեպարտամենտի ղեկավարին ներկայացնել առաջարկություններ՝ դատական կարգադրիչների ծառայության պաշտոնների անվանացանկում, հաստիքների քանակում և հաստիքացուցակում փոփոխություններ կատարելու վերաբերյալ:

**Հոդված 40. Դատական կարգադրիչների ծառայության պաշտոնի անձնագիրը**

1. Դատական կարգադրիչների ծառայության պաշտոնի անձնագիրը փաստաթուղթ է, որը սահմանում է այդ պաշտոնը զբաղեցնող ծառայողի գործառույթները, նրա պաշտոնական իրավունքներն ու պարտականությունները, շփումներն ու հաշվետվողականությունը, տվյալ պաշտոնը զբաղեցնելու համար անհրաժեշտ մասնագիտական գիտելիքների, կարողությունների ու աշխատանքային հմտությունների, ինչպես նաև դատական կարգադրիչների ծառայության համապատասխան փորձի պահանջները:
2. Դատական կարգադրիչների ծառայության պաշտոնների անձնագրերը հաստատում է Բարձրագույն դատական խորհուրդը: Դատական կարգադրիչների ծառայության պաշտոնների անձնագրերի նախագծերը ներկայացնում է Դատական դեպարտամենտի ղեկավարը:
3. Դատական կարգադրիչների ծառայության պաշտոնների անձնագրերը պետք է առնվազն ներառեն սույն հոդվածի 4-րդ, 5-րդ և 6-րդ մասերով նախատեսված պահանջները:
4. Դատական կարգադրիչների ծառայության բարձրագույն խմբի պաշտոնների անձնագրերը, բացառությամբ դատական կարգադրիչների ծառայության պետի պաշտոնի, ներառում են առնվազն հետևյալ պահանջները.
5. բարձրագույն կրթություն,
6. դատական կարգադրիչների ծառայության գլխավոր խմբի պաշտոններում առնվազն երկու տարվա ստաժ կամ առնվազն չորս տարվա ավագ խմբի դատական կարգադրիչների ծառայության ստաժ և արդարադատության մայորի կոչում կամ առնվազն հինգ տարվա զինված ուժերի, ազգային անվտանգության մարմինների, ոստիկանության, դատախազության, հարկադիր կատարման ծառայության, քրեակատարողական ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության փոխգնդապետի կոչմանը համապատասխանող կոչում, կամ առնվազն հինգ տարվա պետական այլ մարմնում ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության փոխգնդապետի կոչմանը համապատասխանող հատուկ կոչում (դասային աստիճան, որակավորման դաս):
7. առնվազն մեկ օտար լեզվի իմացություն:
8. Դատական կարգադրիչների ծառայության գլխավոր խմբի պաշտոնների անձնագրերը ներառում են առնվազն հետևյալ պահանջները.
9. բարձրագույն կրթություն,
10. դատական կարգադրիչների ծառայության ավագ խմբի պաշտոններում առնվազն երկու տարվա ստաժ կամ առնվազն չորս տարվա միջին խմբի դատական կարգադրիչների ծառայության ստաժ և արդարադատության ավագ ենթասպայի կոչում կամ առնվազն չորս տարվա զինված ուժերի, ազգային անվտանգության մարմինների, ոստիկանության, դատախազության, հարկադիր կատարման ծառայության, քրեակատարողական ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության լեյտենանտի կոչմանը համապատասխանող կոչում, կամ առնվազն չորս տարվա պետական այլ մարմնում ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության լեյտենանտի կոչմանը համապատասխանող հատուկ կոչում (դասային աստիճան, որակավորման դաս):
11. առնվազն մեկ օտար լեզվի իմացություն:
12. Դատական կարգադրիչների ծառայության ավագ խմբի պաշտոնների անձնագրերը ներառում են առնվազն հետևյալ պահանջները.
13. բարձրագույն կրթություն,
14. դատական կարգադրիչների ծառայության միջին խմբի պաշտոններում առնվազն երկու տարվա ստաժ կամ առնվազն չորս տարվա կրտսեր խմբի դատական կարգադրիչների ծառայության ստաժ և արդարադատության ավագի կոչում կամ առնվազն երեք տարվա զինված ուժերի, ազգային անվտանգության մարմինների, ոստիկանության, դատախազության, հարկադիր կատարման ծառայության, քրեակատարողական ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության ենթասպայի կոչմանը համապատասխանող կոչում, կամ առնվազն երեք տարվա պետական այլ մարմնում ծառայության ստաժ և ՀՀ կառավարության կողմից սահմանված դատական կարգադրիչի՝ արդարադատության ենթասպայի կոչմանը համապատասխանող հատուկ կոչում (դասային աստիճան, որակավորման դաս):
15. առնվազն մեկ օտար լեզվի իմացություն:
16. Դատական կարգադրիչների ծառայության միջին կամ կրտսեր խմբերի պաշտոնների անձնագրերը ներառում են առնվազն միջնակարգ կրթության պահանջը:

**Հոդված 41. Դատական կարգադրիչների ծառայությունում ընդգրկվելու համար ներկայացվող պահանջները**

1. Սույն օրենքով սահմանված կարգով դատական կարգադրիչների ծառայության պաշտոն զբաղեցնելու իրավունք ունի՝
2. դատական կարգադրիչների ծառայության տվյալ պաշտոնի անձնագրով ներկայացվող պահանջները բավարարող, 18 տարին լրացած, հայերենին տիրապետող Հայաստանի Հանրապետության քաղաքացին՝ անկախ ազգությունից, ռասայից, սեռից, դավանանքից, քաղաքական կամ այլ հայացքներից, սոցիալական ծագումից, գույքային կամ այլ դրությունից,
3. այն անձը, ով համապատասխանում է սույն օրենքով սահմանված տարիքային սահմանափակումների պահանջներին, և առաջին անգամ դատական կարգադրիչների ծառայությունում ընդգրկվելու նպատակով դիմելու պահին նրա 35 տարեկանը չի լրացել,
4. այն անձը, ով անցել է պարտադիր զինվորական ծառայություն, բացառությամբ իգական սեռի կամ սույն օրենքով սահմանված դեպքերում՝ այն քաղաքացիների, որոնք օրենքով նախատեսված կարգով և հիմքով ազատվել են պարտադիր զինվորական ծառայությունից,
5. իր գործնական, անձնական հատկանիշներով և առողջական վիճակով կարող է կատարել դատական կարգադրիչի պարտականությունները:
6. Օրենքով նախատեսված կարգով և հիմքով պարտադիր զինվորական ծառայությունից ազատված անձինք կարող են զբաղեցնել դատական կարգադրիչների ծառայության կրտսեր և միջին խմբերի պաշտոններ:
7. «Հանրային ծառայության մասին» օրենքի 14-րդ հոդվածի 1-ին մասի 1-5-րդ կետերով նախատեսված դեպքերից բացի, դատական կարգադրիչների ծառայության պաշտոն զբաղեցնելու իրավունք չունի նաև այն անձը՝
8. ով դատապարտվել է դիտավորյալ հանցագործության համար կամ ազատությունից զրկելու հետ կապված պատիժ է կրել` անկախ դատվածությունը հանված կամ մարված լինելու հանգամանքից.
9. ում նկատմամբ հարուցված է քրեական հետապնդում,
10. ով չի համապատասխանում սույն օրենքով սահմանված պահանջներին:
11. Սույն հոդվածի 1-ին մասի 2-րդ կետով սահմանված՝ դիմելու պահին 35 տարեկանը լրացած չլինելու պահանջը չի տարածվում զինված ուժերի, ազգային անվտանգության մարմինների, ոստիկանության, դատախազության, հարկադիր կատարման ծառայության, ինչպես նաև քրեակատարողական ծառայության ծառայողների (այդ թվում` նշված մարմինների նախկին ծառայողների և նախկին դատական կարգադրիչների) վրա:
12. Դատական կարգադրիչին ներկայացվող առողջական վիճակի հետ կապված պահանջները սահմանում է Կառավարությունը:

**Հոդված 42. Դատական կարգադրիչների ծառայության թափուր պաշտոնում նշանակվելու կարգը**

1. Դատական կարգադրիչների ծառայության թափուր պաշտոնները, բացառությամբ սույն օրենքով նախատեսված դեպքերի, զբաղեցվում են մրցույթով՝ Բարձրագույն դատական խորհրդի սահմանած՝ մրցույթի անցկացման կարգով:
2. Դատական կարգադրիչների ծառայության թափուր պաշտոն առաջանալու դեպքում, այդ մասին մեկօրյա ժամկետում, դատական կարգադրիչների ծառայության պետը տեղեկացնում է Դատական դեպարտամենտի ղեկավարին, իսկ Բարձրագույն դատական խորհրդի նախագահի կողմից նշանակվող պաշտոնների դեպքում՝ Դատական դեպարտամենտի ղեկավարը տեղեկացնում է Բարձրագույն դատական խորհրդի նախագահին:
3. Դատական կարգադրիչների ծառայության տվյալ թափուր պաշտոնին կարող է առանց մրցույթի անցկացման նշանակում իրականացվել յոթնօրյա ժամկետում՝ պաշտոնի նշանակելու իրավասություն ունեցող պաշտոնատար անձի կողմից, եթե այդ ժամկետում ներկայացվել է սույն հոդվածի 11-րդ մասով նշված պաշտոնատար անձանց կողմից միջնորդություն՝ դատական կարգադրիչների ծառայության մեկ այլ դատական կարգադրիչի, ով համապատասխանում է այդ պաշտոնի համար սահմանված պահանջներին: Նշված ժամկետում միջնորդություն չներկայացվելու, ինչպես նաև ներկայացված միջնորդությունը չբավարարվելու դեպքում, եռօրյա ժամկետում Դատական դեպարտամենտի ղեկավարը որոշում է կայացնում մրցույթ անցկացնելու մասին:
4. Դատական կարգադրիչների ծառայության պաշտոնում նշանակումից առաջ հավակնորդը ներկայացնում է պաշտոնում նշանակվելու վերաբերյալ գրավոր համաձայնություն:
5. Դատական կարգադրիչների ծառայության պաշտոնում նշանակված անձինք օրենքով նախատեսված՝ պաշտոնից ազատման հիմքերի բացակայության դեպքում անփոփոխելի են:
6. Առաջին անգամ դատական կարգադրիչների ծառայության պաշտոն զբաղեցնող անձի նշանակումն իրականացվում է մինչև վեց ամիս փորձաշրջանով:
7. Փորձաշրջանի տևողությունը յուրաքանչյուր դատական կարգադրիչի համար սահմանում է պաշտոնի նշանակելու իրավասություն ունեցող անձը:
8. Փորձաշրջանի ընթացքում դատական կարգադրիչն ունի բոլոր իրավունքները և կրում է բոլոր պարտականությունները, որոնք սույն օրենքով և այլ իրավական ակտերով սահմանված են դատական կարգադրիչի համար:
9. Փորձաշրջանի ժամկետում չեն ներառվում աշխատանքից աշխատողի բացակայության հետևյալ ժամանակահատվածները.
10. սահմանված կարգով աշխատողի չվճարվող արձակուրդում գտնվելու ժամանակահատվածը,
11. անմիջական ղեկավարի համաձայնությամբ աշխատանքի չներկայանալու ժամանակահատվածը,
12. աշխատողի ժամանակավոր անաշխատունակության ժամանակահատվածը,
13. պետական կամ տեղական ինքնակառավարման մարմինների կողմից աշխատողի վրա դրված պարտականությունների կատարման ժամանակահատվածը:
14. Եթե դատական կարգադրիչը սահմանված փորձաշրջանի ընթացիկ արդյունքներով չի համապատասխանում տվյալ պաշտոնի անձնագրով սահմանված պահանջներին, ապա կարող է մինչև փորձաշրջանի ժամկետը լրանալը ազատվել ծառայությունից, որի մասին գրավոր տեղեկացվում է երեք օր առաջ: Եթե փորձաշրջանն անցնելուց հետո դատական կարգադրիչը շարունակում է ծառայությունը, ապա նա համարվում է փորձաշրջան անցած:
15. Եթե մրցույթի արդյունքներով հաղթող են ճանաչվում մեկից ավելի անձինք, այդ դեպքում պաշտոնի է նշանակվում այն անձը, ում վերաբերյալ դատական կարգադրիչների ծառայության տվյալ կառուցվածքային միավորի ղեկավարի կողմից, մրցույթի ամփոփումից հետո, 3-օրյա ժամկետում ներկայացվում է համապատասխան միջնորդություն: Դատական դեպարտամենտի ղեկավարի կողմից նշանակումն իրականացվում է մրցույթի ամփոփումից հետո, 3-օրյա ժամկետում՝ դատական կարգադրիչների ծառայության պետի կողմից ներկայացված համապատասխան միջնորդության հիման վրա: Բարձրագույն դատական խորհրդի նախագահի կողմից նշանակումն իրականացվում է Դատական դեպարտամենտի ղեկավարի կողմից մրցույթի ամփոփումից հետո, 3-օրյա ժամկետում ներկայացված համապատասխան միջնորդության հիման վրա:
16. Եթե մրցույթի արդյունքներով հաղթող է ճանաչվում մեկ անձ, այդ դեպքում վերջինս 3-օրյա ժամկետում նշանակվում է տվյալ պաշտոնին:
17. Եթե մրցույթի արդյունքներով հաղթող չի ճանաչվում, ապա 1 ամիս անց անցկացվում է կրկնակի մրցույթ:
18. Եթե կրկնակի մրցույթի արդյունքներով հաղթող չի ճանաչվում, ապա հաջորդ՝ նոր մրցույթն անցկացվում է 3 ամիս անց: Մինչև նշված ժամանակահատվածի ավարտը, Դատական դեպարտամենտի ղեկավարը կարող է՝ տվյալ պաշտոնի պարտականություններն իրականացնելու նպատակով, տվյալ պաշտոնի պահանջներին բավարարող անձի հետ կնքել 3-ամսյա ժամկետով ժամկետային աշխատանքային պայմանագիր:
19. Դատական կարգադրիչների ծառայության բարձրագույն խմբի պաշտոններում նշանակում և ազատում, ինչպես նաև տրամադրում է արձակուրդ և կիրառում խրախուսանքի ու կարգապահական տույժի միջոցներ՝ Բարձրագույն դատական խորհրդի նախագահը՝ հաշվի առնելով Դատական դեպարտամենտի ղեկավարի միջնորդությունը:
20. Դատական կարգադրիչների ծառայության գլխավոր խմբի պաշտոններում նշանակում և ազատում, ինչպես նաև կիրառում խրախուսանքի ու կարգապահական տույժի միջոցներ՝ Դատական դեպարտամենտի ղեկավարը՝ հաշվի առնելով դատական կարգադրիչների ծառայության պետի առաջարկությունը: Դատական կարգադրիչների ծառայության գլխավոր խմբի պաշտոններ զբաղեցնող դատական կարգադրիչներին արձակուրդ է տրամադրում Դատական դեպարտամենտի ղեկավարը՝ դատական կարգադրիչների ծառայության պետի համաձայնությամբ:
21. Դատական կարգադրիչների ծառայության ավագ, միջին և կրտսեր խմբերի պաշտոններում նշանակում և ազատում, ինչպես նաև տրամադրում է արձակուրդ և կիրառում խրախուսանքի ու կարգապահական տույժի միջոցներ՝ դատական կարգադրիչների ծառայության պետը՝ հաշվի առնելով դատական կարգադրիչների ծառայության կառուցվածքային միավորի պետի միջնորդությունը:

**Հոդված 43. Դատական կարգադրիչի երդումը**

* 1. Դատական կարգադրիչների ծառայությունում առաջին անգամ որպես դատական կարգադրիչ ծառայության անցնող քաղաքացիները Հայաստանի Հանրապետության պետական դրոշի առջև տալիս են հետևյալ բովանդակությամբ երդում.

«Ես՝ (անուն, հայրանուն, ազգանուն), ծառայության անցնելով Հայաստանի Հանրապետության դատական կարգադրիչների ծառայությունում` երդվում եմ իմ լիազորությունները կատարելիս պահպանել Հայաստանի Հանրապետության Սահմանադրությունը և օրենքները, մարդու և քաղաքացու իրավունքներն ու ազատությունները, անվերապահորեն և բարեխիղճ կատարել դատական կարգադրիչի ծառայողական պարտականությունները, բարձր պահել դատարանի հեղինակությունը:»:

* 1. Երդման տեքստը ստորագրվում է դատական կարգադրիչի կողմից և պահվում է նրա անձնական գործում:

**Հոդված 44. Դատական կարգադրիչների ծառայության կոչումներ շնորհելը**

1. Սույն օրենքով սահմանված կարգով փորձաշրջանի ավարտից հետո, դատական կարգադրիչների ծառայության պաշտոնի նշանակման հետ միաժամանակ դատական կարգադրիչին շնորհվում է սույն օրենքով տվյալ պաշտոնի խմբին համապատասխանող դատական կարգադրիչների ծառայության սկզբնական կոչումը, եթե նա չունի ՀՀ կառավարության կողմից սահմանված դատական կարգադրիչի տվյալ պաշտոնին համապատասխանող կոչմանը համապատասխան կամ ավելի բարձր կոչում: Տվյալ դեպքում անձը պահպանում է իր կոչումը կամ ավելի բարձր կոչումը:
2. Կոչումները շնորհվում են հերթականության կարգով, զբաղեցրած պաշտոնի համար նախատեսված կոչումներին համապատասխան, սույն օրենքով սահմանված ժամկետը լրանալուց հետո` 15-օրյա ժամկետում, բացառությամբ սույն օրենքով նախատեսված դեպքերի:
3. Դատական կարգադրիչին սույն օրենքով սահմանված կարգով և ժամկետներում կոչումը շնորհելուն խոչընդոտելն առաջացնում է կարգապահական պատասխանատվություն:
4. Կոչումները շնորհվում են անհատական կարգով, ցմահ:
5. Դատական կարգադրիչների կոչումները պահպանվում են պաշտոնից ազատվելիս, հանրային ծառայության այլ պաշտոնի տեղափոխվելիս:
6. Դատական կարգադրիչների կոչումը կարող է իջեցվել, կամ դատական կարգադրիչը կարող է կոչումից զրկվել օրենքով սահմանված կարգով:
7. Արդարադատության գեներալ-մայորի կոչում շնորհում է վարչապետը՝ Բարձրագույն դատական խորհրդի նախագահի առաջարկությամբ: Դատական կարգադրիչների ծառայության այլ կոչումները շնորհում է պաշտոնի նշանակելու իրավասություն ունեցող անձը:
8. Սույն օրենքով սահմանված կարգով դատական կարգադրիչներին հերթական կոչումներ շնորհելու համար սահմանվում են ծառայության հետևյալ ժամկետները.
9. արդարադատության կրտսեր սերժանտ` մինչև 6 ամիս՝ փորձաշրջանի ժամկետով,
10. արդարադատության սերժանտ` 1 տարի,
11. արդարադատության ավագ սերժանտ` 2 տարի,
12. արդարադատության ավագ` մինչև 6 ամիս՝ փորձաշրջանի ժամկետով կամ կրտսեր խմբի պաշտոնների համար՝ 3 տարի,
13. արդարադատության ենթասպա` 4 տարի,
14. արդարադատության ավագ ենթասպա` 4 տարի,
15. արդարադատության լեյտենանտ` մինչև 6 ամիս՝ փորձաշրջանի ժամկետով կամ բարձրագույն կրթության առկայության դեպքում՝ միջին խմբի պաշտոնների համար՝ 2 տարի,
16. արդարադատության ավագ լեյտենանտ` 2 տարի,
17. արդարադատության կապիտան` մինչև 6 ամիս՝ փորձաշրջանի ժամկետով կամ ավագ խմբի պաշտոնների համար՝ 3 տարի,
18. արդարադատության մայոր` 3 տարի,
19. արդարադատության փոխգնդապետ` 4 տարի,
20. արդարադատության գնդապետ` մինչև 6 ամիս՝ փորձաշրջանի ժամկետով:
21. Արդարադատության գեներալ-մայորի կոչումով ծառայության ժամկետ չի սահմանվում:
22. Դատական կարգադրիչների ծառայության կոչումներով ծառայության ժամկետը հաշվարկվում է կոչումը շնորհելու մասին հրամանը ստորագրելու հաջորդ օրվանից:
23. Հերթական կոչում շնորհելու ժամկետը հաշվարկելիս իջեցված կոչումով ծառայության ժամանակահատվածը չի հաշվարկվում:
24. Զինվորական, ազգային անվտանգության մարմինների, ոստիկանության, դատախազության, հարկադիր կատարման ծառայության, ինչպես նաև քրեակատարողական ծառայության կոչում ունեցող քաղաքացիներին դատական կարգադրիչների ծառայությունում պաշտոնի նշանակելիս, բացառությամբ դատական կարգադրիչների ծառայության բարձրագույն պաշտոնների, շնորհվում է նրանց կոչմանը համապատասխան կոչում, եթե սույն օրենքով այլ բան նախատեսված չէ:
25. Պետական այլ մարմնում ծառայություն անցած (աշխատած) և հատուկ կոչում (դասային աստիճան, որակավորման դաս) ունեցող քաղաքացիներին դատական կարգադրիչների ծառայությունում պաշտոնի նշանակելիս, բացառությամբ դատական կարգադրիչների ծառայության բարձրագույն պաշտոնների, շնորհվում է նրանց հատուկ կոչմանը (դասային աստիճանին, որակավորման դասին) համապատասխան կոչում, եթե սույն օրենքով այլ բան նախատեսված չէ:
26. Դատական կարգադրիչի հերթական կոչումի շնորհումը հետաձգվում է, երբ`
27. դատական կարգադրիչն ունի կարգապահական տույժ,
28. դատական կարգադրիչի նկատմամբ իրականացվում է ծառայողական քննություն,
29. դատական կարգադրիչը գտնվում է հղիության և ծննդաբերության, ինչպես նաև մինչև երեք տարեկան երեխայի խնամքի համար տրամադրվող արձակուրդում:
30. Հերթական կոչում շնորհելը հետաձգելու դեպքում դատական կարգադրիչի հերթական կոչումը շնորհվում է սույն հոդվածի 14-րդ մասում նշված հիմքերի վերացումից հետո` 15-օրյա ժամկետում:

**Հոդված 45. Դատական կարգադրիչների տեղափոխությունը և դատական կարգադրիչի փոխարինումը**

1. Դատական կարգադրիչների տեղափոխությունն իրականացնում է տվյալ պաշտոնի նշանակելու իրավասություն ունեցող պաշտոնատար անձի կողմից՝ դատական կարգադրիչների դիմումների առկայության դեպքում:
2. Տեղափոխությունն իրականացվում է հավասարազոր միևնույն խմբի պաշտոնների միջև, առանց մրցույթի՝ տվյալ պաշտոնի նշանակելու իրավասություն ունեցող պաշտոնատար անձի հրամանով:
3. Տեղափոխության դեպքում վերջնահաշվարկ չի կատարվում:
4. Դատական կարգադրիչի ժամանակավոր բացակայության դեպքում նրան փոխարինում է պաշտոնի անձնագրով համապատասխան իրավասություն ունեցող անձը:
5. Դատական կարգադրիչի երկարատև՝ 3 ամսից ավելի ժամկետով բացակայության դեպքում տվյալ պաշտոնում նշանակելու իրավասություն ունեցող անձը կարող է տվյալ պաշտոնի պահանջներին համապատասխանող անձի հետ կնքել ժամկետային աշխատանքային պայմանագիր՝ մինչև տվյալ դատական կարգադրիչի աշխատանքի ներկայանալու կամ աշխատանքից ազատվելու ժամկետով:
6. Դատական կարգադրիչի երկարատև բացակայության դեպքում վերջինիս փոխարինման հետ կապված պաշտոնում նշանակելու իրավասություն ունեցող անձին կարող է առաջարկություն ներկայացնել դատական կարգադրիչների ծառայության պետը։
7. Դատական դեպարտամենտի առանձնացված ստորաբաժանում՝ դատական կարգադրիչների ծառայությունում դատական կարգադրիչի երկարատև բացակայության դեպքում վերջինիս փոխարինման հետ կապված պաշտոնում նշանակելու իրավասություն ունեցող անձին կարող է առաջարկություն ներկայացնել դատական կարգադրիչների ծառայության պետը։

**Հոդված 46. Դատական կարգադրիչների ծառայության ստաժը**

1. Դատական կարգադրիչների ծառայության ստաժը ներառում է դատական կարգադրիչի պաշտոն զբաղեցնելու ամբողջ ժամանակահատվածը, ինչպես նաև մինչև սույն օրենքն ուժի մեջ մտնելը Դատական դեպարտամենտի դատական կարգադրիչների ծառայության պաշտոնների անվանացանկով նախատեսված դատական կարգադրիչների ծառայության պաշտոններին համարժեք պաշտոններում դատարաններում աշխատանքի ամբողջ ժամանակահատվածը:
2. Դատական կարգադրիչների ծառայության ստաժը հաշվարկվում է ՀՀ օրենսդրությամբ սահմանված՝ դատական կարգադրիչի ընդհանուր, մասնագիտական աշխատանքային ստաժում և պետական ծառայության ստաժում:

**Հոդված 47. Դատական կարգադրիչի գործունեության (կատարողականի)գնահատումը**

1. Դատական կարգադրիչի գործունեության (կատարողականի) գնահատումն իրականացվում է Բարձրագույն դատական խորհրդի սահմանած կարգով:
2. Դատական կարգադրիչի գործունեության (կատարողականի) գնահատումն իրականացվում է յուրանքանչյուր կիսամյակ, մինչև կիսամյակի ավարտից հետո՝ հաջորդող ամսվա 25-ը:
3. Գործունեության գնահատման ենթակա չեն՝
4. տվյալ պաշտոնը 6 ամսից պակաս ժամկետով զբաղեցնող դատական կարգադրիչները, բացառությամբ դատական կարգադրիչների ծառայության այլ պաշտոնի տեղափոխվելու դեպքի,
5. հղի և մինչև երեք տարեկան երեխայի խնամքի կապակցությամբ արձակուրդում գտնվող դատական կարգադրիչները:
6. Մինչև երեք տարեկան երեխայի խնամքի կապակցությամբ արձակուրդում գտնվող դատական կարգադրիչների գործունեության գնահատումն իրականացվում է համապատասխան արձակուրդից վերադառնալուց 6 ամիս հետո:
7. Եթե դատական կարգադրիչը տարվա ընթացքում տեղափոխվել է դատական կարգադրիչների ծառայության այլ պաշտոնի, ապա նրա գործունեության բնութագիրը տալիս է այն անմիջական ղեկավարը, ում ենթակայությամբ ավելի երկար ժամանակահատված է գործել այդ դատական կարգադրիչը:
8. Կրտսեր, միջին և ավագ խմբի պաշտոններ զբաղեցնող դատական կարգադրիչների գործունեության (կատարողականի) գնահատման համար դատական կարգադրիչների ծառայության կառուցվածքային միավորների ղեկավարների կողմից կազմվում և դատական կարգադրիչների ծառայության պետին է ներկայացվում Բարձրագույն դատական խորհրդի կողմից սահմանած չափանիշներին և ձևին համապատասխան գործունեության բնութագիր:
9. Գլխավոր խմբի պաշտոններ զբաղեցնող դատական կարգադրիչների գործունեության (կատարողականի) գնահատման համար դատական կարգադրիչների ծառայության պետի կողմից կազմվում և Դատական դեպարտամենտի ղեկավարին է ներկայացվում Բարձրագույն դատական խորհրդի կողմից սահմանած չափանիշներին և ձևին համապատասխան գործունեության բնութագիր:
10. Բարձրագույն խմբի պաշտոններ զբաղեցնող դատական կարգադրիչների գործունեության (կատարողականի) գնահատման համար Դատական դեպարտամենտի ղեկավարի կողմից կազմվում և Բարձրագույն դատական խորհրդի նախագահին է ներկայացվում Բարձրագույն դատական խորհրդի կողմից սահմանած չափանիշներին և ձևին համապատասխան գործունեության բնութագիր:
11. Դատական կարգադրիչների գործունեության բնութագիրը պետք է լինի օբյեկտիվ, հստակ և սպառիչ գնահատական տա դատական կարգադրիչի պաշտոնին առաջադրվող բոլոր պահանջների կատարման վերաբերյալ:
12. Դատական կարգադրիչի գործունեության (կատարողականի) գնահատման չափանիշները և բնութագրի ձևը միասնական են բոլոր դատական կարգադրիչների համար:
13. Դատական կարգադրիչի գործունեության (կատարողականի) գնահատումն իրականացնում են տվյալ պաշտոնի նշանակող պաշտոնատար անձինք՝ Բարձրագույն դատական խորհրդի նախագահը, Դատական դեպարտամենտի ղեկավարը և դատական կարգադրիչների ծառայության պետը։
14. Դատական կարգադրիչի գործունեության (կատարողականի) գնահատման արդյունքներով պարգևատրումն իրականացվում է «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքին համապատասխան:
15. Դատական կարգադրիչի գործունեության (կատարողականի) գնահատման միջինից ցածր արդյունքների դեպքում տվյալ դատական կարգադրիչը ենթակա է վերապատրաստման (ատեստավորման):
16. Դատական կարգադրիչի գործունեության (կատարողականի) գնահատման բացասական արդյունքների և գործունեության միջինից ցածր կամ բացասական բնութագրի դեպքում տվյալ դատական կարգադրիչը ենթակա է պաշտոնից ազատման:

**Հոդված 48. Դատական կարգադրիչի վերապատրաստումը (ատեստավորումը) և հատուկ ուսուցումը**

1. Դատական կարգադրիչի վերապատրաստումը (ատեստավորումը) իրականացվում է մասնագիտական գիտելիքների և աշխատանքային ունակությունների, ինչպես նաև կառավարչական հմտությունների կատարելագործման նպատակով:
2. Յուրաքանչյուր դատական կարգադրիչ պարտավոր է վերապատրաստվել (ատեստավորվել) Արդարադատության ակադեմիայում, ինչպես նաև անցնել հատուկ ուսուցում՝ Բարձրագույն դատական խորհրդի սահմանած կարգով:
3. Պետական բյուջեով նախատեսվում են ծախսեր դատական կարգադրիչների վերապատրաստումը (ատեստավորումը) և հատուկ ուսուցումն իրականացնելու համար:
4. Արդարադատության ակադեմիան վերապատրաստման (ատեստավորման) ավարտից հետո՝ մեկշաբաթյա ժամկետում, կազմում և Դատական դեպարտամենտ է ներկայացնում վերապատրաստման (ատեստավորման) մասնակցած դատական կարգադրիչների քանակի և վերապատրաստման (ատեստավորման) ժամաքանակի վերաբերյալ տեղեկությունները:
5. Վերապատրաստման (ատեստավորման) և հատուկ ուսուցման ժամանակահատվածի համար դատական կարգադրիչին կարող է տրամադրվել ուսումնական արձակուրդ, որի դեպքում պահպանվում են դատական կարգադրիչի պաշտոնը, դատական կարգադրիչների ծառայության ստաժը և վարձատրությունը:
6. Դատական կարգադրիչի վերապատրաստումը (ատեստավորումը) և ուսուցումն իրականացվում է պաշտոնավարման երկու տարին լրանալուց հետո, ինչպես նաև արտահերթ՝ Դատական դեպարտամենտի ղեկավարի հրամանով:
7. Դատական կարգադրիչների ծառայության կառուցվածքային միավորների պետերը կարող են զեկուցագիր ներկայացնել դատական կարգադրիչների ծառայության պետին՝ իրենց ենթակայությամբ գործող դատական կարգադրիչի՝ արտահերթ վերապատրաստում (ատեստավորում) կամ հատուկ ուսուցում անցնելու անհրաժեշտության վերաբերյալ:
8. Դատական դեպարտամենտի ղեկավարի կողմից նշանակվող դատական կարգադրիչների արտահերթ վերապատրաստման (ատեստավորման) կամ հատուկ ուսուցման հարցը լուծում է Դատական դեպարտամենտի ղեկավարը:
9. Բարձրագույն դատական խորհրդի նախագահի կողմից նշանակվող դատական կարգադրիչների արտահերթ վերապատրաստման (ատեստավորման) կամ հատուկ ուսուցման հարցը լուծում է Բարձրագույն դատական խորհրդի նախագահը՝ Դատական դեպարտամենտի ղեկավարի առաջարկությամբ:
10. Դատական կարգադրիչն ազատվում է պաշտոնից, եթե վերապատրաստման (ատեստավորման) կամ հատուկ ուսուցման արդյունքում ստանում է բացասական գնահատական:

**Հոդված 49. Դատական կարգադրիչի աշխատաժամանակը, վարձատրությունը, իրավական և սոցիալական երաշխիքները**

1. Դատական կարգադրիչի համար սահմանվում է հնգօրյա աշխատանքային շաբաթ կամ հերթափոխային ծառայություն:
2. Դատական կարգադրիչը կարող է ներգրավվել արտաժամյա ծառայության՝ օրենքով նախատեսված դեպքերում արտակարգ իրավիճակ հայտարարվելու, ինչպես նաև դատական կարգադրիչների ծառայությունում այլ անհետաձգելի կամ հրատապ խնդիրներ առաջանալու դեպքերում:
3. Դատական կարգադրիչին օրական ութ ժամից ավելի արտաժամյա ծառայության ներգրավել չի թույլատրվում: Դատական կարգադրիչի արտաժամյա ծառայության տևողությունը տարվա ընթացքում չպետք է գերազանցի 300 ժամը:
4. Դատական կարգադրիչը ժամանակավոր անաշխատունակության դեպքում առողջապահական հաստատության համապատասխան տեղեկանքի հիման վրա կարող է ժամանակավորապես ազատվել իր պաշտոնական պարտականությունների կատարումից ոչ ավելի, քան 120 օր անընդմեջ, կամ վերջին տասներկու ամսվա ընթացքում ոչ ավելի, քան 140 օր:
5. Յուրաքանչյուր դատական կարգադրիչ ունի ծառայության համար համարժեք վարձատրության, ինչպես նաև հանդերձանք ստանալու իրավունք:
6. Դատական կարգադրիչները հիմնական և լրացուցիչ աշխատավարձերի, դրամական օգնության կազմակերպման և վարձատրության հետ կապված այլ հարաբերությունները կարգավորվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով:
7. «Հանրային ծառայության մասին» օրենքի 18-րդ հոդվածով նախատեսված հիմնական իրավունքներից բացի, դատական կարգադրիչի հիմնական իրավունքներն են՝
8. առողջության պաշտպանության, անվտանգ և անհրաժեշտ աշխատանքային պայմանների ապահովվածությունը,
9. իր իրավասության սահմաններում որոշումներ ընդունելը,
10. սոցիալական պաշտպանությունը և ապահովությունը,
11. դատական կարգադրիչների ծառայության կոչումի ստացումը, ինչպես նաև սահմանված կարգով բարձրացումը,
12. մրցույթի և գործունեության (կատարողականի) գնահատման արդյունքները բողոքարկելը, այդ թվում՝ դատական կարգով,
13. դատական կարգադրիչների ծառայության կազմակերպման ու կատարելագործման վերաբերյալ առաջարկություններ ներկայացնելը:
14. Դատական կարգադրիչն ունի նաև սույն օրենքով և այլ իրավական ակտերով նախատեսված այլ իրավունքներ:
15. «Հանրային ծառայության մասին» օրենքի 47-րդ հոդվածով նախատեսված երաշխիքներից բացի, դատական կարգադրիչի համար երաշխավորվում են`
	1. իր զբաղեցրած պաշտոնի խմբին համապատասխանող կոչումից ավելի բարձր կոչում ունենալու համար հավելավճար,
	2. վերապատրաստում (ատեստավորում) կամ հատուկ ուսուցում` այդ ընթացքում պահպանելով նրա պաշտոնը և դրա համար նախատեսված վարձատրությունը:
16. Դատական կարգադրիչի սոցիալական, այդ թվում՝ կենսաթոշակային ապահովությունն իրականացվում է օրենքով սահմանված կարգով:
17. Դատական կարգադրիչի պաշտոնը ժամանակավորապես զբաղեցնող անձն օգտվում է դատական կարգադրիչի համար օրենքով սահմանված երաշխիքներից:

**Հոդված 50. Դատական կարգադրիչի պարտականությունները և դատական կարգադրիչի նկատմամբ կիրառվող սահմանափակումները**

1. «Հանրային ծառայության մասին» օրենքի 19-րդ հոդվածով նախատեսված հիմնական պարտականություններից բացի, դատական կարգադրիչի պարտականություններն են՝
2. մասնագիտական և ծառայողական պարտականությունները կատարելու համար անհրաժեշտ և բավարար գիտելիքների, հմտությունների տիրապետելը,
3. ծառայողական կարգապահությունը պահպանելը,
4. սահմանված կարգով և ժամկետներում առաջարկությունները, դիմումները և բողոքները քննության առնելը և դրանց ընթացք տալը,
5. դատական կարգադրիչի վարքագծի կանոնները պահպանելը,
6. պետական, ծառայողական կամ օրենքով պահպանվող այլ գաղտնիք պարունակող փաստաթղթերի հետ աշխատելու՝ ՀՀ օրենսդրությամբ սահմանված պահանջները պահպանելը, այդ թվում` գաղտնիքը պահպանելը ծառայությունը դադարեցնելուց հետո:
7. Դատական կարգադրիչը կրում է նաև սույն օրենքով և այլ իրավական ակտերով սահմանված այլ պարտականություններ։
8. Դատական կարգադրիչի գործունեությունը պետք է ուղղված լինի ՀՀ դատական իշխանության մարմինների բնականոն գործունեության ապահովմանը, ինչպես նաև սույն օրենքով նախատեսված դեպքերում դրանց պաշտոնատար անձանց օժանդակմանը:
9. «Հանրային ծառայության մասին» օրենքի 32-րդ հոդվածով սահմանված սահմանափակումներից բացի, դատական կարգադրիչն իրավունք չունի՝
10. լինելու ներկայացուցիչ դատարանում, բացառությամբ օրինական ներկայացուցիչ լինելու և ի պաշտոնե գործելու դեպքերի,
11. լինելու որևէ կուսակցության անդամ կամ այլ կերպ զբաղվելու քաղաքական գործունեությամբ: Դատական կարգադրիչը ցանկացած հանգամանքում պարտավոր է դրսևորել քաղաքական զսպվածություն և չեզոքություն:
12. Դատական կարգադրիչի պաշտոնը ժամանակավորապես զբաղեցնող անձը կրում է դատական կարգադրիչի համար օրենքով սահմանված պարտականությունները:

**Հոդված 51. Դատական կարգադրիչի անձնական գործը**

* 1. Դատական կարգադրիչի ծառայողական գործունեության ընթացքն արտացոլվում է դատական կարգադրիչի անձնական գործում, որը վարում է դատական կարգադրիչների ծառայության անձնակազմի կառավարման հարցերով զբաղվող կառուցվածքային միավորը:
	2. Դատական կարգադրիչի անձնական գործերի վարման կարգը սահմանում է Բարձրագույն դատական խորհուրդը:

**Հոդված 52. Դատական կարգադրիչին խրախուսելը**

1. Երկարամյա ծառայության և (կամ) ծառայողական պարտականությունները և (կամ) հանձնարարականները (առաջադրանքները) բարեխղճորեն կատարելու, ինչպես նաև օրենսդրությամբ սահմանված այլ դեպքերում դատական կարգադրիչի նկատմամբ կարող են կիրառվել խրախուսանքի հետևյալ տեսակները.
2. շնորհակալության հայտարարում,
3. միանվագ դրամական պարգևատրում,
4. հուշանվերով պարգևատրում,
5. պատվոգրով պարգևատրում,
6. դատական կարգադրիչների ծառայության կոչումի արտահերթ բարձրացում,
7. կրծքանշանով պարգևատրում,
8. լրացուցիչ վճարովի արձակուրդի տրամադրում,
9. կարգապահական տույժի հանում:
10. Դատական կարգադրիչի նկատմամբ կարող են կիրառվել նաև օրենսդրությամբ սահմանված խրախուսման այլ տեսակներ:
11. Դատական կարգադրիչի նկատմամբ խրախուսանքները կիրառում է նրան պաշտոնի նշանակելու իրավասություն ունեցող պաշտոնատար անձը:
12. Սույն հոդվածի 1-ին մասի 5-րդ կետում նշված խրախուսանքը կարող է կիրառվել մեկ անգամ:

**Հոդված 53. Դատական կարգադրիչին կարգապահական տույժի ենթարկելը**

1. Ծառայողական պարտականություններն անհարգելի պատճառով չկատարելու և/կամ ոչ պատշաճ կատարելու և/կամ ծառայողական լիազորությունները վերազանցելու և/կամ աշխատանքային կարգապահական ներքին կանոնները խախտելու և/կամ դատական կարգադրիչի վարքագծի կանոնները խախտելու և/կամ հանրային ծառայողի նկատմամբ կիրառվող այլ սահմանափակումները չպահպանելու և/կամ շահերի բախման կանոնները, նվերներ ընդունելու արգելքը խախտելու դեպքերում դատական կարգադրիչի նկատմամբ սահմանված կարգով կիրառվում են սույն օրենքով սահմանված կարգապահական տույժերը:
2. Կարգապահական տույժերը դասակարգվում են երկու տեսակի՝ թեթև և խիստ.
3. թեթև կարգապահական տույժերն են՝

ա. նախազգուշացում,

բ. նկատողություն.

1. խիստ կարգապահական տույժերն են՝

ա. խիստ նկատողություն,

բ. հիմնական աշխատավարձի իջեցում մինչև 20 տոկոսով, բայց ոչ ավելի, քան բազային աշխատավարձի չափը,

գ. կոչման իջեցում՝ մեկ աստիճանով,

դ. ծառայության դադարեցում:

1. Կարգապահական տույժ կիրառվում է ծառայողական քննություն անցկացնելուց հետո:
2. Կարգապահական տույժ նշանակվում է, եթե երեք ամսից ավելի չի անցել խախտման հայտնաբերման օրվանից՝ չհաշված դատական կարգադրիչի ժամանակավոր անաշխատունակության պատճառով բացակայության, գործուղման, վերապատրաստման (ատեստավորման) կամ արձակուրդի մեջ գտնվելու ժամանակահատվածները:
3. Կարգապահական տույժ նշանակվել չի կարող, եթե վեց ամսից ավելի է անցել խախտում կատարելու օրվանից: Եթե խախտումը հայտնաբերվում է ֆինանսատնտեսական գործունեության, գումարային կամ այլ արժեքների ստուգման (այդ թվում` գույքագրման) ընթացքում, ապա կարգապահական տույժը կարող է կիրառվել, եթե խախտումը կատարելու օրվանից անցել է ոչ ավելի, քան երեք տարի:
4. Կարգապահական տույժ նշանակելիս հաշվի են առնվում խախտման բնույթը, բովանդակությունը, այն հանգամանքները, որի պարագայում կատարվել է խախտումը, խախտման հետևանքները, նախկինում դատական կարգադրիչի նկատմամբ կարգապահական տույժեր կիրառված լինելու և (կամ) խախտումներ կատարած լինելու հանգամանքները:
5. Կարգապահական տույժի մասին դատական կարգադրիչին հաղորդվում է ոչ ուշ, քան կարգապահական տույժ նշանակելուց հետո` երեք աշխատանքային օրվա ընթացքում:
6. Յուրաքանչյուր խախտման համար կարող է նշանակվել մեկ կարգապահական տույժ: Սույն հոդվածի 2-րդ մասի 2-րդ կետի «բ» ենթակետով նախատեսված կարգապահական տույժը կրկին չի կարող կիրառվել, եթե կարգապահական տույժը հանված չէ, կամ չի լրացել սույն հոդվածի 9-րդ մասով սահմանված ժամկետը:
7. Եթե դատական կարգադրիչը թեթև կարգապահական տույժ նշանակելու օրվանից հետո` վեց ամսվա ընթացքում, նոր կարգապահական տույժի չի ենթարկվել, իսկ խիստ կարգապահական տույժ նշանակելու օրվանից հետո` մեկ տարվա ընթացքում, նոր կարգապահական տույժի չի ենթարկվել, ապա նա համարվում է կարգապահական տույժի չենթարկված:
8. Սույն հոդվածի 2-րդ մասով նախատեսված կարգապահական տույժերը դատական կարգադրիչի նկատմամբ կիրառում է նրան պաշտոնի նշանակելու իրավասություն ունեցող պաշտոնատար անձը:
9. Դատական կարգադրիչն իր նկատմամբ կարգապահական տույժ կիրառելու, կոչումն իջեցնելու կամ պաշտոնից ազատելու կամ ծառայությունը դադարեցնելու մասին որոշումը կարող է բողոքարկել պաշտոնի նշանակելու իրավասություն ունեցող պաշտոնատար անձի անմիջական ղեկավարին կարգապահական տույժ կիրառելու մասին, կոչումն իջեցնելու կամ պաշտոնից ազատելու կամ ծառայությունը դադարեցնելու մասին որոշմանը ծանուցվելու օրվանից հաշված՝ երեք աշխատանքային օրվա ընթացքում:
10. Սույն հոդվածի 11-րդ մասով սահմանված կարգով բողոք բերելը կասեցնում է բողոքարկվող ակտի կատարումը:
11. Սույն հոդվածի 11-րդ մասով սահմանված բողոքարկման կարգը չի տարածվում դատական կարգադրիչի վարքագծի կանոնները խախտելու, հանրային ծառայողի նկատմամբ կիրառվող այլ սահմանափակումները չպահպանելու, շահերի բախման կանոնները խախտելու, նվերներ ընդունելու արգելքը խախտելու դեպքերում կիրառված կարգապահական տույժերի վրա: Նշված դեպքերում կիրառված կարգապահական տույժերը բողոքարկվում են դատական կարգով:
12. Քննարկելով բերված բողոքը` իրավասու պաշտոնատար անձն իրավասու է՝
13. բավարարելու բողոքն ամբողջությամբ կամ մասնակիորեն` փոփոխել կարգապահական տույժի տեսակը կամ ճանաչել կարգապահական տույժ կիրառելու մասին կամ պաշտոնից ազատելու կամ ծառայությունը դադարեցնելու մասին որոշումն անվավեր.
14. մերժել բողոքը՝ կարգապահական տույժ կիրառելու մասին կամ պաշտոնից ազատելու կամ ծառայությունը դադարեցնելու մասին որոշումը թողնելով անփոփոխ:
15. Դատական կարգադրիչների ծառայության պաշտոնից ազատելու կամ ծառայությունը դադարեցնելու մասին որոշումն անվավեր ճանաչվելու դեպքում դատական կարգադրիչը վերականգնվում է իր նախկին պաշտոնում վարչական կամ դատական ակտն ուժի մեջ մտնելուց հետո՝ հինգ աշխատանքային օրվա ընթացքում, և հարկադիր պարապուրդի դիմաց ստանում է հատուցում՝ Հայաստանի Հանրապետության օրենսդրությամբ սահմանված կարգով և չափով:

**Հոդված 54. Դատական կարգադրիչների ծառայության պաշտոն զբաղեցնելու առավելագույն տարիքը**

1. Դատական կարգադրիչների ծառայության պաշտոն զբաղեցնելու առավելագույն տարիքը 65 տարին է։
2. Դատական կարգադրիչների ծառայության պաշտոն զբաղեցնելու առավելագույն տարիքը լրանալու դեպքում Դատական դեպարտամենտի ղեկավարի առաջարկությամբ և Բարձրագույն դատական խորհրդի նախագահի որոշմամբ դատական կարգադրիչը կարող է մինչև հինգ տարի ժամկետով շարունակել պաշտոնավարումը:

**Հոդված 55. Դատական կարգադրիչին պաշտոնից ազատելու և ծառայության դադարման հիմքերը**

1. Ի թիվս Հայաստանի Հանրապետության աշխատանքային օրենսգրքով սահմանված հիմքերի` դատական կարգադրիչին պաշտոնից ազատելու հիմքերն են՝
2. անձնական դիմումը,
3. դատական կարգադրիչների ծառայության հաստիքի և/կամ պաշտոնի կրճատումը,
4. դատական կարգադրիչների ծառայության պաշտոնից ազատելու կամ ծառայությունը դադարեցնելու որոշումն անվավեր ճանաչելը և անձին դատական կարգադրիչի ծառայության իր նախկին պաշտոնում վերականգնելը,
5. Դատական դեպարտամենտի գործունեության դադարումը,
6. սույն օրենքի 53-րդ հոդվածի 2-րդ մասի 1-ին կետի «ա» կամ «բ» պարբերություններով սահմանված կարգապահական տույժի ենթարկվելու օրվանից հետո` մեկ տարվա ընթացքում, երրորդ անգամ կարգապահական տույժի ենթարկվելը,
7. սույն օրենքի 53-րդ հոդվածի 2-րդ մասի 2-րդ կետի «ա» կամ «բ» կամ «գ» պարբերություններով սահմանված կարգապահական տույժի ենթարկվելու օրվանից հետո` մեկ տարվա ընթացքում, նոր կարգապահական տույժի ենթարկվելը,
8. սույն օրենքի 53-րդ հոդվածի 2-րդ մասի 2-րդ «դ» կետի պարբերությամբ սահմանված կարգապահական տույժի ենթարկվելը,
9. դատական կարգադրիչի գործունեության (կատարողականի) գնահատման արդյունքով զբաղեցրած պաշտոնին չհամապատասխանելու մասին եզրակացությունը,
10. վերապատրաստման (ատեստավորման) արդյունքում բացասական գնահատական ստանալը,
11. դատական կարգադրիչների ծառայության տվյալ պաշտոնի վերացումը (կրճատումը),
12. հանրային ծառայության պաշտոններում ընտրվելը կամ նշանակվելը,
13. սույն օրենքի պահանջների խախտմամբ դատական կարգադրիչների ծառայության պաշտոնի նշանակվելը,
14. դատական կարգադրիչի պաշտոն զբաղեցնելու իրավունք չունենալը կամ դատական կարգադրիչների ծառայության պաշտոնի անձնագրով սահմանված պահանջներին չհամապատասխանելը,
15. սույն օրենքով սահմանված այլ հիմքերով:
16. Դատական կարգադրիչի լիազորությունները դադարում են՝
17. դատական կարգադրիչի մահվան կապակցությամբ,
18. ժամանակավոր անաշխատունակության հետևանքով մեկ տարվա ընթացքում ավելի քան չորս ամիս անընդմեջ կամ վերջին տասներկու ամսվա ընթացքում ավելի քան 80 օր աշխատանքի չներկայանալու դեպքում՝ չհաշված հղիության և ծննդաբերության արձակուրդը,
19. սույն օրենքով սահմանված փորձաշրջանը չանցնելու դեպքում,
20. «Հանրային ծառայության մասին» Հայաստանի Հանրապետության օրենքով սահմանված անհամատեղելիության պահանջները չպահպանելու դեպքերում՝ համապատասխան եզրակացության հիման վրա,
21. Հայաստանի Հանրապետության քաղաքացիությունը դադարեցնելու դեպքում,
22. դատական կարգադրիչների ծառայության պաշտոն զբաղեցնելու՝ սույն օրենքով սահմանված առավելագույն տարիքը լրանալու դեպքում,
23. դատական կարգով անգործունակ, սահմանափակ գործունակ, անհայտ բացակայող կամ մահացած ճանաչվելու դեպքում,
24. դատական կարգով պետական ծառայության պաշտոն զբաղեցնելու իրավունքից զրկվելու դեպքում,
25. Հայաստանի Հանրապետության կառավարության հաստատած հիվանդություններից որևէ մեկով հիվանդանալու դեպքում,
26. անձնական դիմումի համաձայն:
27. Դատական կարգադրիչի գործունեության (կատարողականի) գնահատման, երկարատև անաշխատունակության, դատական կարգադրիչների ծառայության պաշտոնի վերացման (կրճատման) հիմքերով զբաղեցրած պաշտոնից ազատվել չեն կարող հղի և մինչև երեք տարեկան երեխա խնամող, պարտադիր զինվորական ծառայություն անցնող դատական կարգադրիչները:
28. Դատական կարգադրիչների ծառայության պաշտոնից ազատելու մասին իրավական ակտն անվավեր ճանաչվելու դեպքում դատական կարգադրիչը վերականգնվում է իր նախկին պաշտոնում դատարանի վճիռն օրինական ուժի մեջ մտնելուց հետո՝ յոթօրյա ժամկետում, և հարկադիր պարապուրդի դիմաց ստանում է հատուցում՝ Հայաստանի Հանրապետության օրենսդրությամբ սահմանված կարգով և չափով:
29. Սույն հոդվածի 1-ին մասի 1-ին կետով և սույն հոդվածի 2-րդ մասի 10-րդ կետով նախատեսված հիմքերով դատական կարգադրիչն ազատվում է զբաղեցրած պաշտոնից, կամ դադարեցվում է դատական կարգադրիչի ծառայությունը դիմում ներկայացնելուց հետո` երրորդ աշխատանքային օրը, եթե այդ դիմումում ավելի շուտ ժամկետ նախատեսված չէ: Մինչև համապատասխան իրավական ակտի ընդունումը դատական կարգադրիչը կարող է հետ վերցնել ներկայացրած դիմումը:
30. Սույն հոդվածի 2-րդ մասով նախատեսված հիմքերի (բացառությամբ 10-րդ կետով նախատեսված հիմքի) ի հայտ գալու դեպքում պաշտոնի նշանակելու իրավասություն ունեցող պաշտոնատար անձը երեք աշխատանքային օրվա ընթացքում ընդունում է դատական կարգադրիչի լիազորությունները դադարելու մասին համապատասխան իրավական ակտ:
31. Սույն հոդվածի 1-ին մասի 2-14-րդ կետերով նախատեսված հիմքերով դատական կարգադրիչների ծառայության պաշտոնից ազատելու դեպքում դատական կարգադրիչներին այդ մասին նախազգուշացնելը պարտադիր չէ:
32. Սույն հոդվածի 1-ին մասի 5-9-րդ կետերով նախատեսված հիմքերից որևէ մեկով դատական կարգադրիչների ծառայության պաշտոնից ազատելու դեպքում, անձը ազատումից մինչև մեկ տարին լրանալը չի կարող մասնակցել դատական կարգադրիչների ծառայության որևէ պաշտոնի մրցույթին:
33. Մինչև դատական կարգադրիչների ծառայության զբաղեցրած պաշտոնից ազատելու մասին կամ լիազորությունները դադարելու մասին իրավական ակտն ընդունելը Դատական դեպարտամենտը դատական կարգադրիչից պահանջում է նրա գործավարությանը հանձնված նյութերը և օգտագործմանը տրամադրված գույքը, համազգեստը, զենքը և հատուկ միջոցները: Դատական կարգադրիչը պարտավոր է անհապաղ կատարել այդ պահանջը:
34. Դատական կարգադրիչն իր նկատմամբ կարգապահական տույժ կիրառելու կամ դատական կարգադրիչների ծառայության պաշտոնից ազատելու կամ ծառայությունը դադարեցնելու մասին որոշումը կարող է բողոքարկել դատական կարգով:**»:**

**Հոդված 2. Եզրափակիչ մաս և անցումային դրույթներ**

1. Սույն օրենքն ուժի մեջ մտնելուց հետո Դատական դեպարտամենտի ղեկավարը շարունակում է պաշտոնավարել մինչև իր պաշտոնավարման ժամկետի ավարտը:
2. Մինչև սույն օրենքն ուժի մեջ մտնելը քաղաքացիական ծառայության, դատական ծառայության և դատական կարգադրիչների ծառայության պաշտոններում նշանակված, ինչպես նաև նշված պաշտոններում ժամանակավորապես պաշտոնավարող անձինք, սույն օրենքն ուժի մեջ մտնելուց հետո առավելագույնը եռամսյա ժամկետում կարող են առանց մրցույթի վերանշանակվել սույն օրենքով սահմանված կարգով նախատեսված համապատասխան պաշտոններում: Տվյալ դեպքում նշված անձանց համար համապատասխանաբար պահպանվում են նախկինում շնորհված դատական ծառայության դասային աստիճանները, ինչպես նաև դատական ծառայության կարգադրիչների կոչումները:
3. Եթե սույն հոդվածի 2-րդ մասով սահմանված կարգով պաշտոնի նշանակում չի կատարվում, ապա այդ պաշտոնը համալրվում է սույն օրենքով նախատեսված մրցութային կարգով:
4. Սույն օրենքից բխող ենթաօրենսդրական նորմատիվ իրավական ակտերը և Բարձրագույն դատական խորհրդի որոշումներն ընդունվում են կամ համապատասխանեցվում են սույն օրենքին՝ մինչև 2022 թվականի դեկտեմբերի 31-ը:
5. Սույն օրենքն ուժի մեջ է մտնում 2022 թվականի մայիսի 1-ից: